
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Viery Malinowskej a členiek senátu JUDr. Ľubice Kriškovej a JUDr. Nory Vladovej v právnej veci žalobcu: JUDr. Lukáš Tyko, so sídlom kancelárie Piaristická 46, 911 01 Trenčín, značka správcu S 1333, správca konkurznej podstaty úpadcu Euro Continental Building a. s. v konkurze, so sídlom Zamarovská 37/200, 911 05 Trenčín, IČO: 46 410 376, proti žalovanému: TSS GRADE, a.s., so sídlom Dunajská 48/7509, 811 08 Bratislava, IČO: 35 802 723, zastúpený: Advokátska kancelária IURISTHALIA s.r.o., so sídlom Majakovského 9, 811 04 Bratislava - mestská časť Staré Mesto, IČO: 54 199 808, v konaní o zaplatenie 832.523,73 Eur s príslušenstvom, o odvolaní žalobcu proti rozsudku Mestského súdu Bratislava III č. k. B1-26Cb/61/2019 - 539 zo dňa 23.05.2024 takto rozhodol: I. Krajský súd v Bratislave rozsudok Mestského súdu Bratislava III č. k. B1-26Cb/61/2019 - 539 zo dňa 23.05.2024 p o t v r d z u j e . II. Žalovanému p r i z n á v a voči žalobcovi nárok na náhradu trov odvolacieho konania v plnom rozsahu. odôvodnenie: 1. Mestský súd Bratislava III rozsudkom č. k. B1-26Cb/61/2019 - 539 zo dňa 23.05.2024 vo výroku I. zamietol žalobu z 08.04.2019, ktorou sa žalobca voči žalovanému domáhal zaplatenia 832.523,73 Eur s príslušenstvom a o trovách konania vo výroku II. rozhodol tak, že priznal žalovanému voči žalobcovi nárok na náhradu trov konania vo výške 100%. V odôvodnení rozhodnutia uviedol, že medzi úpadcom ako zhotoviteľom a žalovaným ako objednávateľom bola dňa 26.05.2014 uzavretá Zmluva o dielo, predmetom ktorej bol záväzok zhotoviteľa zhotoviť dielo na stavbe „ŽSR, Modernizácia železničnej trate Púchov - Žilina, pre rýchlosť do 160 km/hod., II. Etapa (Považská Teplá /mimo/ - Žilina /mimo/)“, ktorej investorom sú Železnice SR. Úpadca mal na predmetnej stavbe realizovať stavebné objekty č. SO 48.33.12, SO 48.33.13, SO 48.33.15, SO 48.33.17, SO 48.33.18, SO 48.33.19, SO 49.33.10 a SO 49.33.13 za akceptovanú cenu diela 975.034,98 Eur. V zmluve bolo dohodnuté, že jej súčasťou budú Zmluvné podmienky na výstavbu pre stavebné a inžinierske diela projektované objednávateľom (FIDIC), prvé vydanie 1999 (t. j. Červená kniha FIDIC). Dielo mal zhotoviteľ začať zhotovovať v mesiaci máj 2014 a malo byť dokončené v mesiaci máj 2015. Dňa 09.04.2015 odstúpil žalovaný od zmluvy, keď úpadca mal svojim konaním spôsobovať rozsiahle problémy realizačného a aj časového charakteru na stavebných objektoch č. SO 48.33.12, SO 48.33.17 a SO 49.33.10, pričom žalovaný odstúpenie od zmluvy realizoval s odkazom na bod 15.5. Zmluvných podmienok FIDIC. Predmetné odstúpenie od zmluvy bolo úpadcovi doručené e-mailom dňa 13.04.2015. Od zmluvy o dielo mal listom z 09.04.2015 odstúpiť aj úpadca, keď žalovaný nemal vymenovať osobu stavebného dozoru, čím sa žalovaný mal dostať do omeškania s plnením svojich povinností. Žalobca však nepreukázal dátum doručenia predmetného listu úpadcom žalovanému. Ďalej uviedol, že žalobca si ako správca konkurznej podstaty úpadcu Euro Continental Building, a.s. v konkurze voči žalovanému uplatnil viacero čiastkových nárokov v súhrnnej sume
832.523,73 Eur, ktoré pozostávajú z nároku na zaplatenie časti ceny diela v sume 16.769,73 Eur ako zmluvne dohodnutého zádržného; nároku na zaplatenie ceny za naviac práce vykonané na diele v sume 134.869,17 Eur; nároku na zaplatenie ceny vykonaných a nefakturovaných prác, na ktoré žalovaný nevystavil úpadcovi priebežné platobné potvrdenie v sume 4.971,- Eur; nároku na zaplatenie časti ceny diela za úpadcom zrealizované a žalovaným odsúhlasené práce v sume 474.545,86 Eur; nároku na zaplatenie náhrady škody z dôvodu uvedenia nesprávnych jednotkových cien a množstiev v cenovej ponuke v sume 123.029,12 Eur a nároku na zaplatenie náhrady škody z dôvodu porušenia zmluvných povinností v sume 78.338,85 Eur. 2. Súd prvej inštancie vec právne posudzoval podľa ustanovení § 536 ods. 1 až 3 zák. č. 513/1991 Zb. Obchodný zákonník (ďalej aj „ObZ“), § 546 ods. 1 ObZ, § 547 ods. 1 až 6 ObZ, § 548 ods. 1 ObZ, § 344 ObZ, § 349 ods. 1, 2 ObZ, § 351 ods. 1, 2 ObZ, § 580 Občianskeho zákonníka (ďalej aj „OZ“), § 581 ods. 2, 3 OZ, § 358 ObZ, § 359 ObZ, § 364 ObZ, § 373 ObZ, § 379 ObZ, § 387 ods. 1 ObZ, § 388 ods. 1 ObZ, § 397 ObZ a § 398 ObZ a Zmluvných podmienok FIDIC, a to body 15.5, 19.6, 20.1. Úvodom rozhodovania poukázal na to, že Zmluva o dielo z 26.05.2014, ktorej súčasťou boli Zmluvné podmienky FIDIC bola skončená predčasne. Obe strany sporu predložili v konaní listinu z 09.04.2015, predmetom ktorej malo byť odstúpenie od zmluvy. Odstúpenie od zmluvy predstavuje jednostranný právny úkon jednej zmluvnej strany, ktorý vyvolá právne účinky, keď dôjde k jeho doručeniu druhej zmluvnej strane (§ 349 ods. 1 ObZ), zmluva v takom prípade zaniká doručením odstúpenia od zmluvy druhej zmluvnej strane, prípadne k neskoršiemu dátumu, ktorý stanovuje zmluva. Súd prvej inštancie uviedol, že vzhľadom na uvedené je nevyhnutné, aby strana, ktorá sa dovoláva predčasného ukončenia zmluvy odstúpením od nej, predložila nielen listinu označenú ako odstúpenie od zmluvy, ale aj doklad preukazujúci jej doručenie druhej zmluvnej strane. Žalobca v konaní nepredložil doklad preukazujúci doručenie odstúpenia od zmluvy úpadcom žalovanému (len v jednotlivých žalobcom predložených listoch úpadca uvádzal dátum 15.04.2015), naopak, žalovaný predložil odstúpenie od zmluvy z 9.04.2015 a doklad o jeho doručení úpadcovi dňa 13.04.2015. Súd prvej inštancie mal za to, že žalovaný platne odstúpil od zmluvy listom z 09.04.2015 doručeným úpadcovi e-mailom dňa 13.04.2015 a list, ktorým chcel úpadca od zmluvy odstúpiť, predstavuje len reakciu na doručené odstúpenie žalovaného od zmluvy, ktoré mu bolo preukázateľne doručené 13.04.2015. Ak od zmluvy platne odstúpil žalovaný listom z 09.04.2015 doručeným úpadcovi 13.04.2015, nemohol následne platne odstúpiť od zmluvy úpadca. Ďalej súd prvej inštancie uviedol, že v zmysle § 344 ObZ od zmluvy možno odstúpiť iba v prípadoch, ktoré ustanovuje zmluva alebo tento alebo iný zákon. Judikatúra dospela k záveru, že pre platné odstúpenie od zmluvy a pre vyvolanie relevantných právnych následkov (pre predčasné ukončenie zmluvného vzťahu) sa vyžaduje, aby bol naplnený zmluvou alebo zákonom predpokladaný dôvod odstúpenia od zmluvy, a aby zároveň tento dôvod odstúpenia bol v odstúpení od zmluvy jednoznačne vymedzený (rozsudok NS SR z 30.11.2016, sp. zn. 3Obdo/61/2016, publikovaný v Zbierke stanovísk najvyššieho súdu a rozhodnutí súdov Slovenskej republiky č. 7/2017 pod R 62/2017]. Súd prvej inštancie uviedol, že žalovaný síce argumentoval aj viacerými „porušeniami“ zmluvných povinností pri zhotovovaní diela úpadcom, avšak dôvod odstúpenia od zmluvy skutkovo vymedzil odkazom na bod 15.5 Zmluvných podmienok FIDIC, ktorý priznáva právo na odstúpenie od zmluvy (výlučne) objednávateľovi, ktorý je oprávnený od zmluvy o dielo odstúpiť bez uvedenia iného konkrétneho dôvodu a tento postup môže objednávateľ využiť aj vtedy, ak by mal možnosť odstúpiť od zmluvy z iného dôvodu predpokladaného zmluvou o dielo alebo zákonom. Súd prvej inštancie sa preto nestotožnil s tvrdením žalobcu, že by bolo vhodné (a zároveň nevyhnutné), aby žalovaný uviedol ďalšie zmluvné ustanovenie umožňujúce mu odstúpiť od zmluvy. Pre posúdenie, kedy došlo k zániku zmluvného vzťahu medzi úpadcom a žalovaným na základe odstúpenia od zmluvy, je aj s prihliadnutím na argumentáciu žalobcu relevantné znenie bodu 15.5. Zmluvných podmienok FIDIC, v ktorom je dátum ukončenia zmluvného vzťahu pre tento konkrétny spôsob odstúpenia od zmluvy upravený odchýlne od dispozitívneho ustanovenia § 349 ods. 1 ObZ. Súd prvej inštancie dospel k záveru, že k ukončeniu zmluvného vzťahu odstúpením od zmluvy nedošlo ku dňu doručenia odstúpenia od zmluvy úpadcovi (t. j. k 13.04.2015), ale až uplynutím 28 dní po doručení odstúpenia od zmluvy a v súlade s bodom 15.5. Zmluvných podmienok FIDIC zmluva zanikla na základe odstúpenia žalovaného od zmluvy uplynutím dňa 11.05.2015. Ustálený dátum ukončenia zmluvného vzťahu súd prvej inštancie považoval za relevantný pre posúdenie žalobou uplatnených nárokov (s výnimkou nárokov na náhradu škody) s prihliadnutím na § 351 ods. 2 ObZ. Súd prvej inštancie poukázal na uznesenie NS SR z 27.05.2020, sp. zn. 3Obdo/80/2019 publikované v Zbierke stanovísk najvyššieho súdu a rozhodnutí súdov Slovenskej republiky č. 4/2020 pod R 63/2020 a uviedol, že nárok zmluvných strán na vrátenie plnení po odstúpení od obchodnoprávnej zmluvy nie je nárokom na vydanie bezdôvodného obohatenia, ako nesprávne tvrdí žalobca, ale zmluvný nárok, čo vyplýva aj z rozhodnutí
sp. zn. 1MObdoV/2/2007 a 5Obdo/20/2008. Prijatie plnenia z obchodnej zmluvy pred odstúpením od nej nie je bezdôvodným obohatením a predstavuje prijatie plnenia na základe platnej zmluvy. S poukazom na § 351 ObZ, odstúpením od zmluvy dochádza k zmene zmluvného záväzku spôsobom, že niektoré zmluvné dojednania (vrátane práv a povinností) ostávajú zachované a iné, predovšetkým tie, ktoré smerovali k splneniu záväzku, sa menia tak, že smerujú k vzájomnému vyporiadaniu podľa § 351 ods. 2 ObZ. Účinným odstúpením od zmluvy tak zaniká právo veriteľa domáhať sa voči dlžníkovi splnenia pôvodnej (zmluvou stanovenej) povinnosti a vzniká mu nový nárok na vrátenie poskytnutého plnenia. Z tohto dôvodu súd prvej inštancie uzavrel, že prvé štyri čiastkové nároky (zo 6 uplatnených čiastkových nárokov) je potrebné posudzovať ako zmluvný nárok (nie ako mimozmluvný nárok na vydanie bezdôvodného obohatenia) s tým, že ak tieto čiastkové nároky uplatňované žalobcom (resp. ich ekvivalent) zanikli ešte pred 12.05.2015, nemohlo s prihliadnutím na ex nunc účinky odstúpenia od zmluvy podľa obchodnoprávnej úpravy dôjsť k ich zmene na nárok na vrátenie plnenia a nemôžu byť predmetom vysporiadania podľa § 351 ods. 2 ObZ. Súd prvej inštancie vzhľadom na tieto závery potom posúdil jednotlivé uplatnené čiastkové nároky žalobcu nasledovne: 3. Nároky na zaplatenie sumy 16.769,73 Eur ako ceny diela (neuhradené zádržné) a sumy 474.545,86 Eur ako ceny diela súd prvej inštancie posudzoval spoločne s poukazom na procesnú obranu žalovaného, postavenú na tvrdení, že zanikli započítaním, či už na základe jednostranných zápočtov žalovaného alebo na základe dohôd o vzájomnom započítaní pohľadávok uzavretých medzi žalovaným a úpadcom. Jednostranné zápočty žalovaného zo 14.04.2015 uskutočnené na sumu 81.939,41 Eur, resp. na sumu 160.340,84 Eur žalobca rozporoval predovšetkým z dôvodu, že tieto zápočty žalovaný realizoval v rozpore s § 358, resp. § 359 ObZ. Súd prvej inštancie námietku žalobcu vyhodnotil ako nedôvodnú, keďže uvedené ustanovenia sú dispozitívnymi s poukazom na § 263 ods. 1 ObZ, zmluvné strany sa dohodli na modifikácii dispozitívneho zákonného pravidla, v zmysle ktorého proti splatnej pohľadávke nemožno započítať nesplatnú pohľadávku v článku VII. bod 7.04, v zmysle ktorého sa zmluvné strany dohodli, že objednávateľ je oprávnený započítať akúkoľvek pohľadávku zhotoviteľa, a to aj v prípade, že táto pohľadávka nie je splatná s akýmikoľvek svojimi pohľadávkami voči zhotoviteľovi a zhotoviteľ k tomu týmto dáva objednávateľovi svoj súhlas. Predmetné zmluvné ustanovenie umožňovalo žalovanému ako objednávateľovi jednostranne započítať voči úpadcovi akúkoľvek svoju pohľadávku voči akejkoľvek, dokonca aj nesplatnej, pohľadávke úpadcu zo zmluvy o dielo, pohľadávka žalovaného voči úpadcovi ani nemusela vyplývať priamo zo zmluvy o dielo. Ako nesprávnu vyhodnotil súd prvej inštancie tiež argumentáciu žalobcu, že žalovaný nebol oprávnený k 14.04.2015 započítať pohľadávky zo zmluvy o dielo s poukazom na článok VII. bod 7.04 zmluvy, nakoľko od zmluvy odstúpil listom z 09.04.2015. Žalovaný od zmluvy o dielo odstúpil podľa bodu 15.5. Zmluvných podmienok FIDIC, odstúpenie od zmluvy nadobudlo účinnosť uplynutím dňa 11.05.2015, zmluva trvala aj v období medzi odstúpením od zmluvy a nadobudnutím jeho účinnosti a aj v medziobdobí boli zmluvné strany viazané zmluvnými dojednaniami. Preto bol žalovaný oprávnený realizovať jednostranný zápočet vzájomných pohľadávok, keďže tak urobil pred nadobudnutím účinnosti tohto odstúpenia. Súd prvej inštancie tiež poukázal na § 359 ObZ, ktorý upravuje výnimku pripúšťajúcu započítanie nesplatnej pohľadávky, ak ide o nesplatnú pohľadávku voči dlžníkovi, ktorý nie je schopný plniť svoje záväzky. Žalovaný uviedol, že úpadca nebol v rozhodnom čase už v druhej polovici roka 2014 schopný plniť záväzky voči svojim veriteľom, a to KOI, s.r.o.; DOBZEP, s.r.o.; MILPA s.r.o.; GEOSTAV SLOVAKIA, s.r.o.; ENZA, s.r.o.; Martin Kerčbár; Poľnohospodárske družstvo PREDMIER a Ladce Betón, s.r.o., ktorí ponúkli žalovanému na odkúpenie svoje pohľadávky voči úpadcovi. Žalobca túto skutkovú okolnosť nespochybnil, preto súd prvej inštancie považoval za nesporné, že k 14.04.2015 bol úpadca neschopný plniť záväzky voči svojim veriteľom, čím došlo k naplneniu hypotézy právnej normy obsiahnutej v § 359 ObZ a žalovaný bol oprávnený použiť na započítanie voči úpadcovi aj svoje nesplatné pohľadávky. Súd prvej inštancie už vo všeobecnej rovine námietky žalobcu voči jednostranným zápočtom žalovaného zo 14.04.2015 posúdil ako nedôvodné a jednostranné zápočty žalovaného ako spôsobilé vyvolať sledované právne účinky v podobe zániku vzájomných pohľadávok žalovaného a úpadcu. Vo vzťahu k dohodám o započítaní pohľadávok uzavretým medzi úpadcom a žalovaným zo 17.09.2014, 20.11.2014, 17.12.2014, 22.01.2015 a 25.02.2015 súd prvej inštancie vychádzal z § 364 ObZ, ktorý umožňuje zmluvne započítať akékoľvek pohľadávky, pokiaľ sa strany na tom dohodnú, jedinou podmienkou je, aby išlo o pohľadávky vzájomné. Podmienkou platnosti dohody o započítaní je dostatočne presné určenie pohľadávok, ktoré majú byť započítané, ide o podmienku určitosti právneho úkonu. Všetky žalovaným predložené dohody o započítaní pohľadávok obsahujú vymedzenie konkrétnych pohľadávok úpadcu voči žalovanému s vymedzením faktúr, z ktorých vyplývajú, ako aj sumu, v akej sa pohľadávky úpadcu započítavajú, rovnako obsahujú uvedenie konkrétnych pohľadávok žalovaného voči úpadcovi s vymedzením faktúr, z
ktorých vyplývajú a sumy, v akej sa pohľadávky žalovaného započítavajú, pečiatky úpadcu a žalovaného, ako aj podpisy osôb oprávnených konať za úpadcu a za žalovaného. Predložené dohody o započítaní sú podľa názoru súdu prvej inštancie dostatočne určité a predstavujú platné právne úkony spôsobilé vyvolať nimi sledované právne následky. Predseda predstavenstva úpadcu Marcel Fábry podpisom súhlasil s ich obsahom a potvrdil správnosť údajov v nich uvedených, bolo jeho povinnosťou konať s náležitou starostlivosťou v súlade s § 194 ods. 5 ObZ. Ak by si aj zákonom predpísané povinnosti nesplnil, nemá to žiadny vplyv na ich platnosť a účinnosť, ale zakladalo by to zodpovednosť predsedu predstavenstva úpadcu za škodu podľa § 194 ods. 6 ObZ. Rovnako za irelevantné vyhodnotil súd prvej inštancie tvrdenie žalobcu, že jednotlivé dohody považoval úpadca za jednostranné návrhy žalovaného, nakoľko je zjavné, že ide o dvojstranný právny úkon obsahujúci zhodný prejav vôle oboch jej účastníkov, tvrdenie žalobcu vylučuje aj to, že úpadca (jeho predseda predstavenstva) všetky dohody za úpadcu vlastnoručne podpísal a doplnil na ne pečiatku úpadcu. Neevidovanie dohôd v účtovníctve úpadcu neznamená, že by neexistovali a nevyvolali zákonom predpokladané právne účinky v podobe zániku vzájomných pohľadávok úpadcu a žalovaného. Súd prvej inštancie ako nerelevantné posúdil aj listy úpadcu z 10.06.2015, ktorými žalobca spochybňoval oprávnenosť faktúr žalovaného, ktoré boli predmetom započítania, nakoľko tieto listy spochybňujú oprávnenosť jednostranných zápočtov žalovaného a úpadca sa nimi bez právneho dôvodu snaží ex post spochybňovať vlastné právne úkony, ktoré už vyvolali právne účinky. Spornosť, resp. nespornosť pohľadávok žalovaného, ktoré boli predmetom vzájomného započítania, mal úpadca pri konaní s odbornou (náležitou) starostlivosťou vyhodnotiť v čase, kedy jednotlivé dohody o započítaní pohľadávok predseda predstavenstva úpadcu podpísal. 4. Konkrétne k nároku na zaplatenie sumy 16.769,73 Eur, ktorá predstavuje neuhradené zádržné z faktúr úpadcu č. 1400044 (v sume 8.726,72 Eur), č. 1400047 (v sume 5.590,15 Eur) a č. 1400051 (v sume 2.452,86 Eur) súd prvej inštancie dospel k záveru, že nárok úpadcu zanikol jednostranným započítaním pohľadávok žalovaným zo dňa 14.04.2015, ktorým si žalovaný voči úpadcovi započítal pohľadávku v sume 81.939,41 Eur z faktúry č. 201412210 voči pohľadávkam úpadcu voči žalovanému v súhrnnej výške 81.939,41 Eur z faktúr č. 1400044 v sume 8.726,72 Eur, č. 1500002 v sume 8.474,95 Eur, č. 1300012 v sume 3.078,42 Eur, č. 1300014 v sume 4.395,64 Eur, č. 1300026 v sume 9.941,37 Eur, č. 1300030 v sume 6.465,53 Eur, č. 1300032 v sume 6.741,45 Eur, č. 1300039 v sume 1.849,71 Eur, č. 1300046 v sume 2.281,48 Eur, č. 1400001 v sume 607,38 Eur, č. 1400005 v sume 1.516,57 Eur, č. 1400013 v sume 481,85 Eur, č. 1400019 v sume 4.866,32 Eur, č. 1400020 v sume 2.346,11 Eur, č. 1400025 v sume 4.251,07 Eur, č. 1400031 v sume 7.871,83 Eur, č. 1400047 v sume 5.590,15 Eur a č. 1400051 v sume 2.452,86 Eur. Žalobca v konaní nespochybnil doručenie započítacieho prejavu úpadcovi, jeho doručenie preukazuje aj list úpadcu adresovaný žalovanému zo 14.07.2015. Započítací prejav žalovaného sa nepochybne dostal do dispozičnej sféry úpadcu, čím došlo k zániku nielen pohľadávky žalovaného voči úpadcovi v sume 81.939,41 Eur, ale aj k zániku viacerých pohľadávok úpadcu voči žalovanému, vrátane pohľadávok z faktúr č. 1400044 v sume 8.726,72 Eur, č. 1400047 v sume 5.590,15 Eur a č. 1400051 v sume 2.452,86 Eur, v dôsledku čoho zanikla v celom rozsahu uplatnená pohľadávka úpadcu na zaplatenie zádržného v sume 16.769,73 Eur a žalobca si tak voči žalovanému uplatnil zaniknutý nárok. K námietkam žalobcu, že úpadcovi bol doručený aj iný započítací prejav žalovaného, ktorý sa týkal predmetných pohľadávok, na základe ktorého malo dôjsť k zániku vzájomných pohľadávok v sume 82.294,61 Eur, súd prvej inštancie poukázal na vyjadrenie žalovaného z 20.03.2024, v ktorom uviedol, že pri vypracovaní prvého započítacieho prejavu došlo k formálnej chybe v uvedení faktúry č. 201504024 v sume 355,20 Eur, preto vypracoval nový započítací prejav, kde započítal iba svoju pohľadávku z faktúry č. 201412210 v sume 81.939,41 Eur. Súd prvej inštancie mal za to, že táto skutočnosť nespôsobuje neurčitosť započítacieho prejavu žalovaného, naopak, žalovaný chcel vylúčiť pochybnosti o započítaní a aj v tomto prípade by pohľadávky úpadcu zanikli v rozsahu, v akom sa kryli s pohľadávkou žalovaného z faktúry č. 201412210 a nesprávne uvedenie faktúry č. 201504024 by nehralo žiadnu rolu, t. j. v rozsahu, v akom boli vymedzené v započítacom prejave žalovaného zo 14.04.2015 na sumu 81.939,41 Eur, ktorý predložil žalovaný k svojmu vyjadreniu k žalobe. 5. Ďalej súd prvej inštancie uviedol, že neplatnosť započítania nie je možné vyvodiť ani z toho, že žalovaný ako deň vzájomného zápočtu (a zániku) jednotlivých pohľadávok určil 14.04.2015. Je potrebné vychádzať z čl. VII. bod 7.04 zmluvy o dielo, v zmysle ktorého pohľadávky zaniknú okamihom, kedy bude prejav vôle smerujúci k započítaniu doručený druhej strane a z argumentácie žalobcu je nepochybné, že započítací prejav bol úpadcovi doručený. Možnosť žalovaného použiť na započítanie aj nesplatné pohľadávky voči úpadcovi vyplýva z článku VII. bod 7.04 zmluvy o dielo a
tiež súd prvej inštancie zdôraznil, že v rozhodnom čase nebol úpadca schopný plniť svoje splatné záväzky, preto bol aj podľa ustanovenia § 359 ObZ žalovaný oprávnený započítať voči úpadcovi svoju nesplatnú pohľadávku. Súd prvej inštancie odmietol argumentáciu žalobcu, že úpadca mal spochybniť oprávnenosť faktúry žalovaného č. 201412210, keď mal listom zo 17.04.2015 reklamovať túto faktúru s tvrdením, že množstvo dodaných geodetických prác nezodpovedá skutočne dodanému množstvu služieb a pracovníkov. Rámcovou objednávkou č. 119/2014 RP si úpadca objednal u žalovaného dodanie materiálu a služieb podľa požiadaviek stavby s tým, že dňa 15.01.2015 vystavil žalovaný úpadcovi faktúru č. 20142210 na sumu 73.415,16 Eur bez DPH (88.098,19 Eur s DPH) za činnosti na základe objednávky č. 119/2014 RP, ktorej súčasťou bol súpis dodaných služieb za mesiac november 2014 v sume 37.832,11 Eur a súpis dodaných služieb za mesiac december 2014 v sume 35.583,05 Eur (v súčte ide o žalovaným fakturovanú sumu bez DPH). Oba súpisy boli potvrdené žalovaným a aj úpadcom, z čoho je zjavné, že úpadca potvrdil prevzatie žalovaným dodaných služieb. Ak chcel úpadca ex post rozporovať žalovaným dodané služby, ktorých prijatie sám vlastnoručným podpisom potvrdil, bol povinný konkretizovať vady. List úpadcu zo 17.04.2015 neobsahuje konkrétne námietky, v akom konkrétnom rozsahu nemá zodpovedať rozsah žalovaným fakturovaných služieb skutočnosti a žalobca ich nekonkretizoval ani v konaní. Predmetný list úpadcu tak nebol spôsobilý spochybniť pohľadávku žalovaného voči úpadcovi (jej výšku), ktorú použil na započítanie. 6. K nároku na zaplatenie sumy 474.545,86 Eur z titulu ceny diela za realizované práce súd prvej inštancie vyhodnotil ako dôvodnú procesnú obranu žalovaného, že pohľadávky úpadcu mali zaniknúť započítaním. Pohľadávka úpadcu voči žalovanému v časti 86.977,75 Eur (t. j. v časti uplatnenej žalobou) z faktúry úpadcu č. 1400026 zanikla k 17.09.2014 započítaním s pohľadávkou žalovaného voči úpadcovi z faktúry žalovaného č. 201408177 v sume 86.977,75 Eur Dohodou o započítaní pohľadávok zo 17.09.2014 uzavretej medzi žalovaným a úpadcom. Pohľadávka úpadcu voči žalovanému vo výške 68.700,82 Eur z faktúry úpadcu č. 1400043 a časť pohľadávky úpadcu voči žalovanému vo výške 153.878,04 Eur (z pôvodne úpadcom fakturovanej sumy 213.023,29 Eur) z faktúry úpadcu č. 1400044, spolu v sume 222.578,86 Eur, zanikli započítaním k 20.11.2014 s pohľadávkami žalovaného voči úpadcovi z faktúry č. 201410037 v sume 35.214,43 Eur, č. 201410036 v sume 187.032,43 Eur a č. 201410009 v sume 332,- Eur, spolu v sume 222.578,86 Eur, na základe Dohody o započítaní pohľadávok zo dňa 20.11.2014. Časť pohľadávky úpadcu voči žalovanému vo výške 57.095,72 Eur (časť z fakturovanej sumy 213.023,29 Eur vo výške 153.878,04 Eur zanikla na základe Dohody o započítaní z 20.11.2014 a zostávajúca časť 2.049,53 Eur ostala nedotknutá) z faktúry úpadcu č. 1400044 zanikla k 17.12.2014 započítaním s pohľadávkami žalovaného voči úpadcovi z faktúry č. 1300021 v sume 56.612,43 Eur a č. 201410073 v sume 483,29 Eur, spolu v sume 57.095,72 Eur, na základe Dohody o započítaní pohľadávok zo 17.12.2014. Zostávajúca časť pohľadávky úpadcu voči žalovanému vo výške 2.049,53 Eur z faktúry úpadcu č. 1400044, pohľadávka vo výške 61.491,70 Eur z faktúry úpadcu č. 1400047 a pohľadávka vo výške 26.981,48 Eur z faktúry úpadcu č. 1400051, spolu v sume 90.522,71 Eur, zanikli k 22.01.2015 započítaním s pohľadávkami žalovaného z faktúry žalovaného č. 201411118 vo výške 12.569,99 Eur, č. 201411100 vo výške 99.091,14 Eur a č. 201412031 vo výške -21.138,42 Eur, spolu v sume 90.522,71 Eur, na základe Dohody o započítaní pohľadávok z 22.01.2015. Časť pohľadávky úpadcu voči žalovanému vo výške 11.034,92 Eur (z pôvodne fakturovanej sumy 17.370,81 Eur) z faktúry úpadcu č. 1500001 zanikla k 25.02.2015 započítaním s pohľadávkou žalovaného voči úpadcovi z faktúry č. 1030001 sume 11.034,92 Eur na základe Dohody o započítaní pohľadávok z 25.02.2015. Zostávajúca časť pohľadávky úpadcu voči žalovanému vo výške 6.335,89 Eur z faktúry úpadcu č. 1500001 a vo výške 154.004,95 Eur z faktúry č. 1500002 (ktorá nie je predmetom žaloby) zanikla započítaním s časťou pohľadávky žalovaného voči úpadcovi v sume 6.158,78 Eur z faktúry žalovaného č. 201412210 (zostávajúca časť fakturovanej sumy 81.939,41 Eur zanikla jednostranným zápočtom žalovaného zo 14. 04.2015) s pohľadávkou žalovaného voči úpadcovi v sume 60.812,19 Eur z faktúry žalovaného č. 201411118, v sume 90.896,80 Eur z faktúry č. 201412209 a vo výške 2.473,07 Eur z faktúry č. 201410091 k 7.05.2015 (v súlade s článkom VII. bod 7.04 zmluvy o dielo), kedy bol zápočet žalovaného preukázateľne doručený úpadcovi, ako to vyplýva z listu úpadcu z 10.06.2015. Súd prvej inštancie uzavrel, že pohľadávka úpadcu v sume 16.769,73 Eur na zádržné a v sume 474.545,86 Eur na zaplatenie ceny diela, zanikli v dôsledku hmotnoprávnych úkonov žalovaného, resp. žalovaného a úpadcu ešte predo dňom nadobudnutia účinnosti odstúpenia žalovaného od zmluvy o dielo z 09.04.2015 (pred 11.05.2015), zaniknuté pohľadávky sa nemôžu „obnoviť“ v dôsledku odstúpenia od zmluvy, nemôžu byť vysporiadavané v rámci režimu podľa § 351 Obchodného zákonníka ako sa nesprávne domáhal žalobca a neprichádza do úvahy ani aplikácia bodu 19.6. Zmluvných podmienok FIDIC.
7. Súd prvej inštancie ako nedôvodný posúdil tiež nárok na zaplatenie sumy 134.869,17 Eur ako nárok na práce naviac vykonané úpadcom nad pôvodne dohodnutý rozsah prác na stavebných objektoch č. SO 48.33.12, SO 48.33.17, SO 48.33.18, SO 48.33.19 a SO 49.33.13. Žalobca tvrdil, že práce naviac mal úpadca realizovať na základe objednania žalovaným, toto tvrdenie žalovaný výslovne poprel a poukázal na to, že žalobca objednávky nešpecifikoval a na preukázanie tvrdení nepredložil žiadne dôkazy. Žalovaný tiež namietal, že podľa článku VIII. bod 8.03 zmluvy o dielo by bolo nevyhnutné uzatvorenie písomného dodatku k zmluve o dielo ako podklad pre ich realizáciu v súlade s § 272 ods. 2 ObZ, ktorý však uzavretý nebol. Následne žalobca argumentoval oznámeniami úpadcu č. 1, 2, 4, 5, 6, 7, 9 a 10 realizovanými podľa bodu 20.1. Zmluvných podmienok FIDIC, čím sám poprel svoje tvrdenie, že naviac práce realizoval úpadca na základe objednávok žalovaného. Vychádzajúc z bodu 20.1. Zmluvných podmienok FIDIC súd prvej inštancie dospel k záveru, že pri posúdení nároku je nutné vychádzať z toho, že práce označované žalobcom ako práce naviac, nerealizoval úpadca na základe objednávok žalovaného, ale ide o dodatočné nároky uplatňované úpadcom v súvislosti so zhotovovaním zmluvne dohodnutého diela. Súd prvej inštancie uviedol, že nárok zhotoviteľa na zaplatenie prác naviac je v podstate zmluvným nárokom na zaplatenie ceny diela a prichádza do úvahy, keď je v zmluve cena diela dohodnutá podľa rozpočtu, ktorý nezaručuje jeho úplnosť a je nutné, aby zhotoviteľ vykonal činnosti nezahrnuté do rozpočtu, ak neboli predvídateľné v čase uzavretia zmluvy. V právnej úprave sa jedná o prípad upravený v dispozitívnom ustanovení § 547 ods. 2 ObZ, z ktorého vyplýva právo zhotoviteľa domáhať sa (v prípade neúplného rozpočtu) od objednávateľa primeraného zvýšenia ceny diela, ak sa objavia práce (činnosti) nepredvídateľné v čase uzavretia zmluvy. Predmetnému právu zhotoviteľa však zodpovedá jeho povinnosť oznámiť predmetné zvýšenie ceny diela objednávateľovi bez zbytočného odkladu po tom, čo sa ukázalo, že je nevyhnutné prekročenie pôvodne dohodnutej ceny diela o presne špecifikované zvýšenie ceny diela a zákon s nesplnením notifikačnej povinnosti spája zánik nároku na zvýšenie ceny diela, t.j. preklúziu nároku zhotoviteľa podľa § 547 ods. 6 ObZ. 8. Súd prvej inštancie poukázal na to, že v súlade s § 273 ObZ sa Zmluvné podmienky FIDIC tvoriace súčasť zmluvného vzťahu použijú prednostne pred ustanoveniami Obchodného zákonníka, ktoré majú dispozitívny charakter (vrátane § 547 ods. 2, resp. ods. 6) a poukázal na rozsudok Krajského súdu v Bratislave z 13.06.2019, sp. zn. 1Cob/194/2018, aplikovateľný aj na rozhodovaný spor. Zmluva o dielo medzi úpadcom a žalovaným predstavovala meraný kontrakt, pre potenciálne priznanie uplatnených prác naviac bolo nevyhnutné splnenie povinnosti úpadcom podľa bodu 20.1. Zmluvných podmienok FIDIC, v zmysle ktorého, ak sa úpadca ako zhotoviteľ domnieval, že má nárok na akékoľvek predĺženie lehoty výstavby a/alebo na akúkoľvek dodatočnú platbu podľa ktoréhokoľvek článku Zmluvných podmienok FIDIC, alebo inak podľa zmluvy o dielo, mal vydať žalovanému oznámenie, v ktorom popíše udalosť alebo okolnosť, ktorá vyvolala tento nárok. Úpadca musel oznámenie vydať čo najskôr, ako je to možné, a nie neskôr ako 28 dní po tom, čo si uvedomil alebo mal uvedomiť vznik udalosti alebo okolnosti, inak lehota výstavby nebude predĺžená, úpadca nebude mať nárok na dodatočnú platbu a žalovaný bude zbavený celkovej zodpovednosti v súvislosti s týmto nárokom. Súd prvej inštancie uviedol, že na preklúziu práva musí prihliadať ex offo, aj ak žalovaný výslovne nenamietal zánik práva (nároku) úpadcu, ktorý v konaní uplatňoval žalobca. Podľa názoru súdu prvej inštancie si úpadca uplatnil u žalovaného nároky na zaplatenie ceny prác naviac oneskorene, po uplynutí prekluzívnej lehoty 28 dní podľa bodu 20.1. Zmluvných podmienok FIDIC. Oznámenie č. 1 vypracoval úpadca podľa bodu 20.1. Zmluvných podmienok FIDIC dňa 28.10.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom výstuže pre stavebný objekt č. SO 48.33.12 dozvedel najneskôr k 28.10.2014 a bolo jeho povinnosťou si nárok uplatniť u žalovaného v prekluzívnej lehote do 25.11.2014. Oznámenie č. 2 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom betónov pre stavebný objekt č. SO 48.33.12 dozvedel najneskôr k 13.11.2014 a bolo jeho povinnosťou nárok uplatniť u žalovaného v prekluzívnej lehote do 11.12.2014. Oznámenie č. 4 vypracoval úpadca dňa 28.10.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom výstuže pre stavebný objekt č. SO 48.33.17 dozvedel najneskôr k 28.10.2014 a bolo jeho povinnosťou nárok uplatniť u žalovaného v prekluzívnej lehote do 25.11.2014. Oznámenie č. 5 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom betónov pre stavebný objekt č. SO 48.33.17 dozvedel najneskôr k 13.11.2014 a bolo jeho povinnosťou nárok uplatniť u žalovaného v prekluzívnej lehote do 11.12.2014. Oznámenie č. 6 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom výstuže pre stavebný objekt
č. SO 48.33.19 dozvedel najneskôr k 13.11.2014, bolo jeho povinnosťou nárok uplatniť u žalovaného v prekluzívnej lehote do 11.12.2014. Oznámenie č. 7 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom betónov pre stavebný objekt č. SO 48.33.19 dozvedel najneskôr k 13.11.2014 a bolo jeho povinnosťou nárok uplatniť u žalovaného v prekluzívnej lehote do 11.12.2014. Oznámenie č. 9 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom debnenia pre stavebný objekt č. SO 48.33.18 dozvedel najneskôr k 13.11.2014 a bolo jeho povinnosťou nárok uplatniť u žalovaného v prekluzívnej lehote do 11.12.2014. Oznámenie č. 10 vypracoval úpadca dňa 13.11.2014, preto sa o nároku na dodatočnú platbu pôvodne nepredpokladanú zmluvou o dielo v súvislosti s väčším množstvom bednenia pre stavebný objekt č. SO 49.33.13 dozvedel najneskôr k 13.11.2014 a bolo jeho povinnosťou nárok uplatniť u žalovaného v prekluzívnej lehote do 11.12.2014. Všetky oznámenia podľa bodu 20.1. Zmluvných podmienok FIDIC doručil úpadca žalovanému na kontrolu a prejednanie osobne dňa 12.03.2015 a poštou dňa 16.03.2015, hoci sa o nárokoch na zaplatenie ceny naviac prác notifikovaných týmito oznámeniami preukázateľne dozvedel už v dátumoch uvedených vyššie, nároky na zaplatenie ceny za naviac práce podľa názoru súdu prvej inštancie notifikoval žalovanému zjavne po uplynutí prekluzívnej lehoty 28 dní upravenej v bode 20.1. Zmluvných podmienok FIDIC, v dôsledku čoho nárok zanikol podľa bodu 20.1. Zmluvných podmienok FIDIC (a podporne aj podľa ustanovenia § 547 ods. 6 ObZ). Pre preklúziu nároku úpadcu, ku ktorej došlo ešte pred zánikom zmluvy o dielo odstúpením od nej, nemohol súd prvej inštancie žalobcovi nárok priznať, keďže na preklúziu práva bol povinný prihliadať ex offo. Na tento záver nemôže mať žiadny vplyv ani argument žalobcu, že úpadca uplatnil nárok včas s odkazom na to, že geodetický protokol ako príloha oznámenia č. 1 bol vypracovaný dňa 10.03.2015 a geodetický protokol ako príloha oznámení č. 2 a č. 4 bol vypracovaný dňa 18.02.2015, nakoľko bolo povinnosťou úpadcu pre riadne a včasné uplatnenie nároku tento notifikovať žalovanému v prekluzívnej lehote 28 dní podľa bodu 20.1. Zmluvných podmienok FIDIC a o uplatnenom nároku sa úpadca dozvedel v dňoch, kedy vypracoval oznámenia, čo vyplýva z ich textu. Súd prvej inštancie sa nestotožnil ani s argumentáciou žalobcu, že bolo povinnosťou úpadcu určiť hodnotu úpadcom vykonaných prác a vydať platobné potvrdenie s poukazom na bod 19.6. Zmluvných podmienok FIDIC, nakoľko ho nie je možné aplikovať na nárok na zaplatenie ceny za práce naviac v sume 134.869,17 Eur. V kontexte odstúpenia od zmluvy podľa bodu 15.5. Zmluvných podmienok FIDIC sa bod 19.6 nemôže použiť na akékoľvek prípadné nároky zhotoviteľa voči objednávateľovi, ale len tie, ktoré sú v predmetnom zmluvnom ustanovení taxatívne vymenované. Nároky za práce naviac majú v zmluve upravený samostatný právny režim v bode 20.1 Zmluvných podmienok FIDIC. Bod 19.6 Zmluvných podmienok FIDIC sa týka splatných nárokov zhotoviteľa v čase pred odstúpením, čo znamená, že aby nárok zhotoviteľa na zaplatenie ceny za práce naviac mohol spadať pod režim bodu 19.6, musel by ho zhotoviteľ uplatniť pred odstúpením riadne a včas u objednávateľa v súlade s bodom 20.1. Ak si však zhotoviteľ nárok neuplatnil pred predčasným skončením zmluvného vzťahu v prekluzívnej lehote podľa bodu 20.1. Zmluvných podmienok FIDIC, tento počas trvania zmluvného vzťahu zanikol, nemôže sa obnoviť v dôsledku odstúpenia od zmluvy s odkazom na bod 19.6. Zmluvných podmienok FIDIC. Nárok úpadcu na zaplatenie ceny za práce naviac zanikol pre preklúziu v sume 58.804,37 Eur v zmysle oznámenia úpadcu č. 1 k 26.11.2014, v sume 17.780,05 Eur v zmysle oznámenia úpadcu č. 2 k 12.12.2014, v sume 36.639,46 Eur v zmysle oznámenia úpadcu č. 4 k 26.11.2014, v sume 15.369,01 Eur v zmysle oznámenia úpadcu č. 5 k 12.12.2014, v sume 2.471,73 Eur v zmysle oznámenia úpadcu č. 6 k 12.12.2014, v sume 1.752,07 Eur v zmysle oznámenia úpadcu č. 7 k 12.12.2014, v sume 795,63 Eur v zmysle oznámenia úpadcu č. 9 k 12.12.2014 a v sume 1.256,85 Eur v zmysle oznámenia úpadcu č. 10 k 12.12.2014, zaniknuté nároky úpadcu nemohli k 12.05.2015 (účinnosti odstúpenia žalovaného od zmluvy) nanovo vzniknúť, žalovaný ich nebol povinný vyčísliť podľa bodu 19.6. Zmluvných podmienok FIDIC a úpadcovi následne uhradiť. Súd prvej inštancie posúdil ako účelovú argumentáciu žalobcu, že list žalovaného zo 16.12.2015 má predstavovať písomné rozhodnutie o hodnote úpadcom vykonaných prác. Žalovaný v liste použil zmluvné spojenie „so schváleným zmenovým konaním“, avšak to neznamená, že nárok úpadcu na cenu prác naviac na stavebných objektoch č. SO 48.33.12 a SO 48.33.17 uznal alebo potvrdil. Predmetným listom vyzval žalovaný úpadcu na fakturáciu a predovšetkým na predloženie súvisiacej dokumentácie zjavne za účelom posúdenia nárokov úpadcu a nenachádza sa v ňom žiadna čiastka, ktorá by vyjadrovala hodnotu prác naviac. 9. Súd prvej inštancie ako ničím nepreukázaný vyhodnotil nárok na zaplatenie sumy 4.971,- Eur titulom vykonaných prác v zmysle zmluvy o dielo, na ktoré žalovaný nevystavil úpadcovi priebežné platobné potvrdenie v podobe nevyfakturovaných prác na stavebnom objekte č. SO 48.33.12 v sume 3.215,- Eur
a na stavebnom objekte č. SO 48.33.17 v sume 4.971,- Eur. Zo žalobnej argumentácie nevyplýva, aká bola skutočná hodnota prác úpadcu na predmetných stavebných objektoch, v akom rozsahu boli práce úpadcom fakturované, v akom rozsahu boli žalovaným uhradené. Žalobca ani len netvrdil, že by úpadca o vystavenie priebežného platobného potvrdenia žalovaného požiadal. V zmysle bodu 14.3. Zmluvných podmienok FIDIC bolo povinnosťou zhotoviteľa (t. j. úpadcu), nie objednávateľa (t. j. žalovaného) žiadať po skončení každého mesiaca o priebežné platobné potvrdenie s podrobným uvedením čiastok, na ktoré má zhotoviteľ podľa jeho názoru právo, spolu s dokumentmi obsahujúcimi správu o postupe prác v uplatňovanom mesiaci. Aj v režime posudzovania nároku podľa § 351 ods. 2 ObZ platí, že bolo nevyhnutné, aby žalobca preukázal presný rozsah prác realizovaných úpadcom na stavebných objektoch č. SO 48.33.12 a č. SO 48.33.17 pred odstúpením od zmluvy s vyčíslením ich skutočnej hodnoty a presný rozsah plnenia poskytnutého žalovaným úpadcovi. Až v prípade, ak by žalobca preukázal, že hodnota prác prevyšovala žalovaným vyplatenú časť ceny diela, prichádzalo by do úvahy priznanie nároku v režime § 351 ods. 2 ObZ. Žalobca na preukázanie tohto nároku neoznačil žiadne dôkazy. 10. Uplatnený nárok žalobcu na náhradu škody v sume 123.029,12 Eur súd prvej inštancie zamietol z dôvodu dôvodne uplatnenej námietky premlčania práva a v sume 78.338,85 Eur pre jeho nepreukázanie. Súd prvej inštancie uviedol, že predpokladom vzniku zodpovednosti za škodu je porušenie povinnosti zo záväzku (alebo inej právnej povinnosti stanovenej v Obchodnom zákonníku), vznik škody a príčinná súvislosť medzi vznikom škody a porušením povinnosti, pričom existenciu týchto predpokladov musí preukázať poškodený. Predpokladmi vzniku zodpovednosti za škodu v zmysle § 373 sú a/ protiprávny úkon, b/ vznik škody a c/ príčinná súvislosť (kauzálny nexus) medzi protiprávnym úkonom a vznikom škody. Všetky uvedené predpoklady majú objektívnu povahu. Zodpovedná strana sa môže od zodpovednosti oslobodiť (liberovať), ak preukáže, že k nesplneniu povinnosti došlo v dôsledku okolností vylučujúcich zodpovednosť (§ 374 ods. 1). Existenciu všetkých troch predpokladov zodpovednosti musí preukázať poškodený. Ten, kto škodu spôsobil, preukazuje okolnosti vylučujúce jeho zodpovednosť. S poukazom na konštantnú judikatúru (napr. NS SR z 17.02.2011, sp. zn. 5Cdo/34/2011 alebo z 22.06.2016, sp. zn. 3Cdo/18/2016) súd prvej inštancie v súlade so zásadou hospodárnosti konania prednostne posúdil, či žalovaným uplatnená námietka premlčania je časti o zaplatenie 123.029,12 Eur dôvodná. Nárok na náhradu škody vo výške 123.029,12 Eur žalobca odôvodnil tým, že úpadcovi mala byť škoda spôsobená uvedením nesprávnych jednotkových cien a množstiev v súpise položiek (vo výkaze výmer). Súd prvej inštancie poukázal na to, že úpadca už v liste z 23.02.2015 požiadal žalovaného o vyjadrenie k chybnému súpisu položiek, ktorý tvoril podklad pre vytvorenie cenovej ponuky, uviedol aj konkrétne položky, pri ktorých si musel úpadca uplatňovať nároky za výrazne znížené jednotkové ceny. Nesprávnosť výkazu výmer potvrdil úpadcovi žalovaný v liste z 25.02.2015. Súd prvej inštancie dospel k záveru, že úpadca najneskôr dňa 23.02.2015 vedel o vzniknutej škode v rozsahu, ktorý mu umožňoval uplatniť ju na súde, rovnako v ten istý deň musel nadobudnúť vedomosť, kto je povinný na náhrady škody, ktorá mu vznikla, keďže list úpadcu z 23.02.2015 bol adresovaný žalovanému ako subjektu zodpovednému za správnosť položiek uvedených vo výkaze výmer. Štvorročná premlčacia lehota začala v súlade s § 398 ObZ plynúť dňa 23.02.2015 a uplynula uplynutím dňa 23.02.2019. Žaloba bola súdu doručená dňa 15.04.2019, žalovaný tak v konaní dôvodne namietol premlčanie predmetného nároku, preto súd žalobcovi v súlade s § 388 ods. 1 ObZ premlčané právo nemohol priznať. 11. Ďalší čiastkový nárok na náhradu škody vo výške 78.338,35 Eur súd prvej inštancie vyhodnotil ako nepreukázaný. Žalovaná suma v tejto časti predstavuje sumu zmluvných pokút, úrokov z omeškania, súdnych trov a trov exekúcie, ktoré bol úpadca povinný vyplatiť svojim veriteľom z dôvodu, že si žalovaný riadne a včas neplnil záväzky zo zmluvy. Žalobca vymedzil protiprávny úkon (resp. porušenie právnej povinnosti) na strane žalovaného iba všeobecne a abstraktne konštatovaním o porušení zmluvnej povinnosti žalovaným a odkazom na list úpadcu z 2.12.2015 a na faktúru č. 1500011 z 5.10.2015 vystavenú úpadcom žalovanému, z čoho nemožno vyabstrahovať konkrétnu zmluvnú, prípadne zákonnú povinnosť, ktorú mal porušiť žalovaný a hoci už vo vyjadrení k žalobe žalovaný namietal nepreukázanie právneho dôvodu uplatneného nároku, žalobca tento nedostatok neodstránil ani v ďalšom priebehu konania v rozpore s § 132 ods. 1 a 2 CSP. Rovnako nevymedzil v rámci opisu rozhodujúcich skutočností konkrétny negatívny dôsledok v majetkovej sfére úpadcu v nadväznosti na konkrétne porušenie zmluvnej alebo zákonnej povinnosti žalovaným, čo bráni vecnému preskúmaniu uplatneného nároku. Žalobca ani len nešpecifikoval konkrétne porušenie právnej povinnosti žalovaného, nebol preukázaný prvý z kumulatívnych predpokladov zodpovednosti za škodu, rovnako nepreukázal ani druhý predpoklad zodpovednosti za škodu, a to vznik škody (ani jej výšku), nie je zrejmé, aké konkrétne úroky z omeškania,
zmluvné pokuty, súdne trovy a trovy exekúcie majú uplatnenú škodu predstavovať. Faktúra úpadcu č. 1500011 ani v spojení s listom úpadcu z 2.12.2015 uplatnenú škodu žiadnym spôsobom nepreukazuje, ako to dôvodne namietal žalovaný. Žalobca tiež nepreukázal, že uplatnenú sumu 78.338,85 Eur úpadca v skutočnosti uhradil. 12. Nevykonanie ďalších stranami navrhnutých dôkazov súd prvej inštancie odôvodnil tým, že výsluch žalobcom navrhnutého svedka V. H. k okolnostiam, či a kedy došlo k uzavretiu dohôd o započítaní pohľadávok posúdil ako nadbytočný z dôvodov uvedených v bode 18.7. odôvodnenia napadnutého rozhodnutia, nakoľko uzavretie dohôd mal preukázané podpismi osôb oprávnených konať za žalovaného a za úpadcu, žalobca po pojednávaní 16.11.2023, kedy mu súd prvej inštancie doručil listiny, nespochybňoval, že úpadca (osoba oprávnená konať za úpadcu) tieto dohody nepodpísal. Pokiaľ ide o dátum podpísania dohôd, nestačí tvrdenie žalobcu, že boli úpadcovi doručené po dňoch na nich uvedených. Bolo povinnosťou žalobcu najprv uviesť skutkové tvrdenia (dátum, kedy boli úpadcovi doručené) a následne na preukázanie tohto skutkového tvrdenia by prichádzal do úvahy výsluch predsedu predstavenstva úpadcu. Žalobca podľa názoru súdu prvej inštancie zvolil opačný neprípustný prístup, keď najprv navrhol vykonanie dôkazu, ktorý mal zjavne slúžiť na to, aby mohol predniesť súdu skutkové tvrdenia týkajúce sa sporu, čo odporuje podľa názoru súdu prvej inštancie povinnostiam, ktoré mu vyplývali z ustanovení CSP (§ 132 ods. 1 a ods. 2, resp. § 150 ods. 1). Rovnako nevykonal žalovaným navrhnutý výsluch svedkov J.. W. A. a V. V., keďže žalovaný navrhol výsluch týchto svedkov ako reakciu na žalobcom navrhnutý (a podľa názoru súdu nadbytočný) výsluch svedka V. H.. Pokiaľ ide o listiny predložené žalobcom ako prílohy vyjadrenia zo dňa 17.05.2024 doručeného súdu dňa 20.05.2024, súd prvej inštancie ich nevykonal, nakoľko boli žalobcom predložené oneskorene a uplatnil vo vzťahu k nim sudcovskú koncentráciu konania podľa § 153 CSP, o ktorej a jej následkoch bol poučený konajúcim súdom v uznesení zo 17.12.2020, č. k. 26Cb/61/2019-229 doručenom žalobcovi dňa 14.06.2021. Súd prvej inštancie uviedol, že následne v konaní žalobcovi pripustil možnosť vyjadriť sa k započítacím prejavom predloženým žalovaným, ktoré v úplnej podobe doručil súd žalobcovi krátkou cestou na pojednávaní 16.12.2023 a uložil mu záväznú lehotu na vyjadrenie 30 dní. Z tohto dôvodu bolo povinnosťou žalobcu predložiť súdu vyjadrenie k započítacím prejavom a navrhnúť prípadné ďalšie dôkazy najneskôr do 16.12.2023. Súd prvej inštancie pre uplatnenie sudcovskej koncentrácie konania nepovažoval za relevantné, že konanie bolo prerušené na základe zhodného návrhu strán sporu, časový odstup medzi vyjadrením žalovaného k žalobe a uskutočnením prvého pojednávania vo veci ani odkaz na pandémiu COVID-19, ktorá nepredstavovala prekážku, aby žalobca v určenej lehote zaslal repliku k vyjadreniu žalovaného k žalobe. Súd prvej inštancie odkázal na konštantnú rozhodovaciu prax súdov, a to uznesenie NS SR z 26.02.2019, sp. zn. 3Obdo/43/2018, rozsudok Krajského súdu v Banskej Bystrici zo 7.12.2023, sp. zn. 43Cob/67/2023 a Krajského súdu v Bratislave z 18.10.2023, sp. zn. 3Cob/86/2023. O náhrade trov konania rozhodol podľa § 255 ods. 1 a § 262 ods. 1 CSP tak, že úspešnému žalovanému priznal voči neúspešnému žalobcovi právo na náhradu trov konania vo výške 100%. 13. Proti tomuto rozsudku podal žalobca odvolanie, namieta, že rozhodnutie súdu prvej inštancie vychádza z nesprávneho právneho posúdenia veci, súd prvej inštancie dospel na základe vykonaných dôkazov k nesprávnym skutkovým zisteniam, konanie má inú vadu, ktorá mohla mať za následok nesprávne rozhodnutie vo veci a zároveň súd prvej inštancie nevykonal navrhnuté dôkazy, potrebné na zistenie rozhodujúcich skutočností. Žalobca v odvolacom návrhu navrhuje, aby odvolací súd napadnutý rozsudok zrušil a vrátil vec súdu prvej inštancie na ďalšie konanie a nové rozhodnutie, alebo ho zmenil tak, že uloží žalovanému povinnosť zaplatiť žalobcovi žalovanú istinu 832.523,73 Eur s príslušenstvom. 14. Žalobca namieta nesprávne skutkové zistenia a nesprávne právne posúdenie veci vo vzťahu k posúdeniu Odstúpenia od Zmluvy o dielo, ktoré súd prvej inštancie odôvodnil v ods. 11.2., 11.3. a 14. a 14.1. Žalobca zvýrazňuje z odôvodnenia jednotlivých odsekov napadnutého rozsudku (ktoré v texte odvolania uvádza kopírovaním, pozn. odvolacieho súdu) a namieta záver súdu prvej inštancie, že v konaní nepredložil doklad preukazujúci doručenie odstúpenia od zmluvy úpadcom žalovanému (len v jednotlivých žalobcom predložených listoch úpadca uvádzal dátum 15.04.2015), že s poukazom na § 186 ods. 2 CSP nebol povinný preukázať doručenie Odstúpenia úpadcu zo dňa 9.4.2015 od Zmluvy o dielo žalovanému, nakoľko samotný žalovaný v bode 11 vyjadrenia k žalobe zo dňa 9.12.2020 zhodne s tvrdením žalobcu potvrdil, že mu bolo doručené dňa 15.4.2015. 15. Žalobca v tejto súvislosti tiež namieta, že ak by sa súd prvej inštancie Odstúpením úpadcu zo dňa 9.4.2015 od Zmluvy o dielo riadne zaoberal a prihliadal na jeho obsah a dôvody, pre ktoré
úpadca odstúpil od zmluvy, dospel by k zisteniu, že žalovaný nemal ustanovený žiadny stavebný dozor resp. nevymenoval osobu stavebného dozoru. Uvedená skutočnosť má vplyv aj na následné tvrdenia žalobcu v súvislosti s aplikáciou bodu 20.1 Zmluvných podmienok FIDIC. Žalobca poukazuje na ods. 14 odôvodnenia rozsudku, z ktorého zdôrazňuje závery súdu prvej inštancie, že „pre posúdenie, kedy došlo k zániku zmluvného vzťahu medzi úpadcom a žalovaným na základe odstúpenia od zmluvy, je aj s prihliadnutím na argumentáciu žalobcu relevantné znenie bodu 15.5. Zmluvných podmienok FIDIC, v ods. 14.1. odôvodnenia súd prvej inštancie konštatuje, že „v súlade s bodom 15.5. Zmluvných podmienok FIDIC zmluva o dielo z 26. mája 2014 zanikla na základe odstúpenia žalovaného od zmluvy uplynutím dňa 11. mája 2015.“ Žalobca považuje za nesprávny postup súdu prvej inštancie, kedy neprihliadal na skorší platný a účinný úkon úpadcu týkajúci sa odstúpenia úpadcu od Zmluvy o dielo zo dňa 9.4.2015, ktoré bolo žalovanému doručené dňa 15.4.2015. V danom prípade podľa žalobcu nie je relevantné, že úkon žalovaného bol úpadcovi doručený skôr (dňa 13.4.2015) ako úkon úpadcu (dňa 15.4.2015), nakoľko úkon žalovaného nadobudol platnosť a účinnosť v zmysle bodu 15.5 Zmluvných podmienok FIDIC až dňa 11.5.2015. Podľa žalobcu zároveň ustanovenie článku 15.5 Zmluvných podmienok FIDIC výslovne zakazovalo žalovanému odstúpiť od Zmluvy o dielo kvôli tomu, aby dielo (alebo jeho časť) nechal zhotoviť inému zhotoviteľovi. Samotný žalovaný v odstúpení zo dňa 9.4.2015 od Zmluvy o dielo výslovne deklaruje rozhodnutie o dokončení diela a odstránenia vád iným subjektom. Žalovaný v rozpore s neskoršou platnosťou odstúpenia od Zmluvy o dielo dokonca vyzval úpadcu na to, aby už dňa 13.4.2015 zastavil všetky práce, odovzdal dokumentáciu a odstránil zo staveniska všetko vybavenie. Pričom podľa čl. 16.3 Zmluvných podmienok FIDIC uvedené úkony mal úpadca uskutočniť až po tom, čo odstúpenie od Zmluvy o dielo nadobudne platnosť, teda po 11.5.2015. Žalobca preto nesúhlasí s právnym názorom súdu prvej inštancie vysloveným v bode 13.2. a 13.3. odôvodnenia rozsudku (ktoré v odvolaní cituje kopírovaním v plnom znení, pozn. odvolacieho súdu). Žalobca tiež namieta, že žalovaný nesmel odstúpiť od Zmluvy o dielo podľa bodu 15.5. Zmluvných podmienok FIDIC kvôli tomu, aby dielo zhotovil sám, alebo aby ho nechal vyhotoviť inému zhotoviteľovi. Z odôvodnenia rozsudku žiadnym spôsobom nevyplýva, akým spôsobom sa súd prvej inštancie vysporiadal s tvrdeniami žalobcu a z akého dôvodu založil právo žalovaného odstúpiť od Zmluvy o dielo bez udania dôvodu, hoc so zámerom dokončiť dielo samotným žalovaným, alebo prostredníctvom iného zmluvného subjektu. Podľa žalobcu súd prvej inštancie nesprávne posúdil platnosť odstúpenia žalovaného od Zmluvy o dielo, nesprávne posúdil deň skončenia Zmluvy o dielo a zároveň nesprávne posúdil deň platnosti odstúpenia žalovaného od Zmluvy o dielo, kedy žiadnym spôsobom neprihliadal na to, že ustanovenie bodu 15.5. Zmluvných podmienok FIDIC neobsahuje absolútnu „bezdôvodnosť“ možnosti odstúpenia od Zmluvy o dielo. Časť bodu 15.5. FIDIC upresňuje jediný dôvod, pre ktorý objednávateľ (žalovaný) odstúpiť od Zmluvy o dielo nemôže (kvôli tomu, aby dielo zhotovil sám, alebo aby ho nechal vyhotoviť inému zhotoviteľovi). V danom prípade samotný žalovaný v odstúpení zo dňa 9.4.2015 deklaruje zámer dielo zhotoviť sám. 16. Námietky žalobcu sa vzťahujú aj na závery súdu prvej inštancie v bodoch 15. a 15.2 odôvodnenia rozsudku, kde súd prvej inštancie dospel k záveru, že prvé štyri čiastkové nároky (zo 6 uplatnených čiastkových nárokov) je potrebné posudzovať ako zmluvný nárok (a nie ako mimozmluvný nárok na vydanie bezdôvodného obohatenia) s tým, že ak zanikli ešte pred 12.05.2015, nemohlo dôjsť k ich zmene na nárok na vrátenie plnenia. Nakoľko z bodu 11.3. odôvodnenia vyplýva, že súd prvej inštancie na úkon úpadcu (Odstúpenie zo dňa 9.4.2015 od Zmluvy o dielo) prihliadal, avšak vyhodnotil nesprávne jeho obsah iba ako „reakciu“ úpadcu na odstúpenie od Zmluvy o dielo žalovaným, dospel súd prvej inštancie na základe vykonaných dôkazov k nesprávnym skutkovým zisteniam. Z odôvodnenia rozsudku nevyplýva, že neboli splnené dôvody pre odstúpenie od zmluvy úpadcu, pričom jediným dôvodom, pre ktorý súd prvej inštancie na odstúpenie úpadcu od zmluvy neprihliadal je ten, že žalovaný odstúpil od zmluvy skôr. Platnosť odstúpenia žalovaného od zmluvy však nastala po platnosti odstúpenia úpadcu od Zmluvy o dielo, naviac z odstúpenia úpadcu od zmluvy vyplýva podstatná skutočnosť, že žalovaný nemal ustanovený žiadny stavebný dozor resp. nevymenoval osobu stavebného dozoru, pričom z predložených dôkazov žalovaným opak nevyplýva. Podľa žalobcu, na prípadné odstúpenie žalovaného od zmluvy nie je možné aplikovať § 349 ods. 1 ObZ, ako to uskutočnil súd prvej inštancie v bode 11.1. odôvodnenia, nakoľko uvedené dispozitívne ustanovenie ObZ bolo modifikované bodom 15.5. Zmluvných podmienok FIDIC. Nakoľko pred platnosťou odstúpenia žalovaného od Zmluvy o dielo bol uskutočnený platný úkon úpadcu (odstúpenie úpadcu od Zmluvy o dielo), nemohlo dôjsť k zániku zmluvy dňa 11.5.2015. K zániku Zmluvy o dielo došlo už dňa 15.4.2015, kedy bolo (v súlade do zhodným tvrdením strán) doručené odstúpenie úpadcu od Zmluvy o dielo žalovanému.
17. Nesprávne právne posúdenie dňa a dôvodov zániku Zmluvy o dielo majú vplyv na následné posúdenie nárokov na neuhradené zádržné vo výške 16.736,73 Eur a cenu diela vo výške 474.545,86 Eur. Žalobca cituje ods. 23 odôvodnenia napadnutého rozhodnutia a opätovne namieta, že podľa jeho názoru došlo k zániku Zmluvy o dielo už dňa 15.4.2015, kedy bolo doručené odstúpenie úpadcu od Zmluvy o dielo žalovanému. Z bodu 19 odôvodnenia vyplýva, že podľa názoru súdu prvej inštancie došlo k zániku nároku úpadcu na zádržné z faktúr č. 1400044 v sume 8.726,72 Eur, č. 1400047 v sume 5.590,15 Eur a č. 1400051 v sume 2.452,86 Eur jednostranným započítaním pohľadávok zo dňa 14.4.2015 uskutočneným žalovaným, ktorý si voči úpadcovi započítal svoju pohľadávku v sume 81.939,41 Eur z faktúry č. 20142210. Podľa žalobcu tento záver z dôkazov predložených nielen žalovaným, ale ani žalobcom nevyplýva. Žalobca namieta, že: a) dňa 21.5.2015 bolo úpadcovi doručené podanie žalovaného datované ku dňu 14.4.2015 (Jednostranné započítanie záväzkov a pohľadávok), v ktorom žalovaný započítal pôvodne pohľadávky v celkovej výške 82.294,61 Eur a v ktorom uviedol na započítanie aj faktúru č. 201504024, ktorú vystavil až dňa 22.4.2015, započítanie pohľadávok žalovaným nemohlo byť uskutočnené dňa 14.4.2015, nakoľko v uvedený deň faktúra č. 201504024 neexistovala; b) úpadca písomným podaním zo dňa 10.6.2015 žalovaným uskutočnené započítanie pohľadávok v celkovej výške 82.294,61 Eur rozporoval, c) žalovaný po dátume 10.6.2015 opätovne vyhotovil podanie datované ku dňu 14.4.2015 (Jednostranné započítanie záväzkov a pohľadávok), v ktorom započítal pohľadávky už iba v celkovej výške 81.939,41 Eur a neuviedol aj faktúru č. 201504024 vystavenú dňa 22.4.2015, d) úpadca písomným podaním zo dňa 14.7.2015 započítanie pohľadávok v celkovej výške 81.939,41 Eur taktiež rozporoval a neuznal ho. Súd prvej inštancie v bode 19.3. odôvodnenia poukázal na bod 7.04 Zmluvy o dielo, ktorá však preukázateľne ku dňu vyhotovenia jednostranného započítania pohľadávok žalovaným už zanikla, preto opätovne na základe vykonaných dôkazov dospel k nesprávnym skutkovým zisteniam a naviac nesprávnou aplikáciou zaniknutej Zmluvy o dielo vec nesprávne právne posúdil. Žalobca trvá na tom, že neurčitosť a nezrozumiteľnosť (teda aj neplatnosť) započítania pohľadávok žalovaným vyplýva aj zo skutočnosti, že žalovaný v započítaní určil deň 14.4.2015 ako deň vzájomnej kompenzácie záväzkov a pohľadávok bez toho, aby uviedol, z akého dôvodu sa v uvedený deň mali stretnúť ním uvedené pohľadávky spôsobilé na započítanie (v uvedený deň žalovaný právny úkon započítania neuskutočnil). Nakoľko pred účinnosťou odstúpenia od zmluvy o dielo nezanikli pohľadávky úpadcu vo výške 16.736,73 Eur, bolo nevyhnutné ich vysporiadať v režime ustanovenia § 351 ObZ (v prípade akceptácie názoru žalobcu o tom, že k zániku zmluvy došlo dňa 15.4.2015 na základe odstúpenie úpadcu od zmluvy) resp. podľa bodu 19.6 FIDIC (v prípade akceptácie názoru súdu, že k zániku zmluvy došlo dňa 11.5.2015 na základe odstúpenia žalovaného). Podľa žalobcu aj druhé (správne) jednostranné započítanie pohľadávok žalovaný vyhotovil až po dátume 11.5.2015. Žalovaný naviac ani nemohol započítať pohľadávku úpadcu z jednotlivých faktúr (č. 1400044 v sume 8.726,72 Eur, č. 1400047 v sume 5.590,15 Eur a č. 1400051 v sume 2.452,86 Eur), nakoľko v uvedený deň mal úpadca voči žalovanému už novú pohľadávku a inú pohľadávku na vrátenie poskytnutého plnenia z dôvodu odstúpenia od Zmluvy o dielo. Uvedené sa týka taktiež jednostranného započítania záväzkov a pohľadávok uskutočneného žalovaným ku dňu 14.4.2015, ktorým si jednostranne započítal o.i. aj pohľadávku úpadcu vo výške 6.335,89 Eur z faktúry č. 1500001 (splatnej dňa 15.5.2015), pričom ani v uvedenom prípade započítanie nebolo žalovaným vyhotovené dňa 14.4.2015, ale až po zániku Zmluvy o dielo. Žalobca preto namieta nesprávnosť záverov súdu prvej inštancie aj v ods. 21.5 odôvodnenia. 18. Vo vzťahu k Dohodám o započítaní pohľadávok a záväzkov zo dňa 17.9.2014, 20.11.2014, 17.12.2014, 22.1.2015 a 25.2.2015 žalobca namieta, že súd prvej inštancie nevykonal navrhnuté dôkazy potrebné na zistenie rozhodujúcich skutočností, a to výsluch svedka V. H., ktorý mal byť vypočutý k okolnostiam kedy a či vôbec došlo k uzavretiu uvedených dohôd o započítaní pohľadávok a záväzkov. Vykonanie dôkazu bolo podľa žalobcu dôvodné pre správne skutkové zistenia, najmä k tvrdeniam žalobcu, že návrh Dohôd o započítaní pohľadávok a záväzkov zo dňa 17.9.2014, 20.11.2014, 22.1.2015 a 25.2.2015 bol úpadcovi doručený po dátume uvedenom na týchto dohodách a z uvedeného dôvodu nedošlo k uzavretiu týchto dohôd v dňoch, ktoré uviedol žalovaný v jeho písomných podaniach a že všetky Dohody o započítaní pohľadávok a záväzkov považoval úpadca za jednostranné návrhy žalovaného na započítanie pohľadávok. 19. Žalobca za nesprávne považuje aj posúdenie uplatneného nároku na zaplatenie prác naviac v sume 134.869,17 Eur ako prekludovaného nároku úpadcu na dodatočnú platbu v zmysle oznámení úpadcu č. 1, 2, 4, 5, 6, 7, 9 a 10 vyhotovených úpadcom v dňoch 28.10.2014 a 13.11.2014, pričom považuje tento nárok úpadcu za dôvodný, mal byť žalovaným uhradený po zániku zmluvy z dôvodu
odstúpenia od Zmluvy o dielo. Žalobca poukazuje na ods. 32 a 32.1. odôvodnenia, kde podľa jeho názoru súd prvej inštancie na daný nárok žalobcu nesprávne aplikoval bod 20.1 Zmluvných podmienok FIDIC, kedy skutočnosti uvedené v odôvodnení rozsudku z bodu 20.1 Zmluvných podmienok FIDIC nevyplývajú. Súd prvej inštancie v bodoch 31.1. až 31.8. odôvodnenia poukazuje na dátumy vyhotovenia jednotlivých oznámení úpadcu podľa bodu 20.1 Zmluvných podmienok FIDIC, pričom v bode 31.9. bez opory vo vykonanom dokazovaní následne uvádza, že všetky oznámenia podľa bodu 20.1. Zmluvných podmienok FIDIC doručil úpadca žalovanému na kontrolu a prejednanie osobne dňa 12.03.2015 a poštou dňa 16.03.2015. Úpadca vyhotovil oznámenia č. 1 a 4 dňa 28.10.2014 a oznámenia č. 2, 5, 6, 7, 9 a 10 dňa 13.11.2014. Oznámenia bol podľa bodu 20.1 FIDIC úpadca ako zhotoviteľ povinný vydať nie žalovanému, ale stavebnému dozoru, pričom bod 20.1 Zmluvných podmienok FIDIC používa pojem „vydať“ oznámenie a nie pojem „doručiť“. Žalobca však poukazuje na obsah odstúpenia úpadcu zo dňa 9.4.2015 od Zmluvy o dielo, z ktorého vyplýva, že žalovaný nemal ustanovený stavebný dozor. Pokiaľ by súd prvej inštancie pri rozhodovaní aplikoval celé znenie Zmluvných podmienok FIDIC, musel by dospieť k zisteniu, že podľa článku 1.1.2.4 Zmluvných podmienok FIDIC je Stavebným dozorom osoba ustanovená Objednávateľom (teda žalovaným) na výkon funkcie stavebného dozoru pre účely podľa Zmluvy o dielo, teda sa jedná o inú osobu ako žalovaného. Okamih doručenia jednotlivých oznámení úpadcu žalovanému teda nemal byť relevantný pre záver o zániku (preklúzii) nároku žalobcu na zaplatenie sumy 134.869,17 Eur vyplývajúcu z týchto oznámení. Naviac zánik (preklúziu) nároku na zaplatenie sumy 134.869,17 Eur ako prostriedok procesnej obrany žalovaný nepoužil, ale uplatnil námietku premlčania. Je podľa žalobcu nepochybné, že žalovaný považoval nárok za existujúci, avšak premlčaný. 20. Bez ohľadu na skutočnosti uvedené vyššie žalobca poukazuje to, že žalovaný prevzal všetky zmenové listy jednak na základe potvrdenia zo dňa 12.3.2015 a zároveň dňa 16.3.2015, kedy úpadca zmenové listy odoslal žalovanému poštou. Žalobca doručenie jednotlivých oznámení spolu s podkladmi nepreukazoval v súvislosti s preukazovaním dátumu vydania oznámení podľa bodu 20.1 Zmluvných podmienok FIDIC, ale tvrdeniami žalovaného, že spolu s oznámeniami neboli úpadcom predložené aj podklady k oznámeniam a Vyjadrením žalovaného zo dňa 25.02.2015 a písomným podaním zo dňa 20.3.2024. Ďalšou výzvou zo dňa 16.12.2015 bol žalobca žalovaným urgovaný na splnenie povinností (predloženie podkladov k jednotlivým oznámeniam), preto žalobca považuje za nelogické, aby žalovaný požadoval dodanie podkladov, pokiaľ by nárok úpadcu zanikol v zmysle bodu 20.1 Zmluvných podmienok FIDIC z dôvodu nevydania týchto oznámení v lehote 28 dní po tom, čo si zhotoviteľ (úpadca) uvedomil alebo si mal uvedomiť vznik udalosti alebo okolnosti, ktorá vyvolala nárok na dodatočnú platbu. 21. Žalobca tiež namieta nesprávnosť postupu súdu prvej inštancie uplatnením sudcovskej koncentrácie konania podľa § 153 CSP, podľa názoru žalobcu je naplnený odvolací dôvod, kedy súd prvej inštancie nevykonal navrhnuté dôkazy potrebné na zistenie rozhodujúcich skutočností. Spolu s písomným podaním zo dňa 17.5.2024 predložil súdu dôkazy, ktorými boli podania spoločnosti DEC International s.r.o. zo dňa 25.11.2014 týkajúce sa stavebných objektov č. 48.33.12 a 48.33.17 (uvedené stavebné objekty boli predmetom oznámení úpadcu č. 1, 2, 4 a 5), v ktorých spoločnosť DEC International s.r.o. (stavebný dozor ŽSR) deklaruje vykonanie stavebných prác a dodanie stavebného materiálu na týchto stavebných objektoch. Žalobca listinami reagoval aj na ustanovenia FIDICu, ktorý žalovaný na výzvu súdu predložil do súdneho spisu až dňa 27.11.2023, t. j. po prvom pojednávaní a naviac tvrdeniami v podaní zo dňa 17.5.2024 a predloženými dôkazmi reagoval na písomné podanie žalovaného zo dňa 20.3.2024, ktoré žalovaný podal oneskorene po uplynutí 30 dňovej lehoty určenej súdom na pojednávaní dňa 16.11.2023. Z odôvodnenia rozsudku naviac podľa názoru žalobcu vyplýva, že súd prvej inštancie si pri aplikácii bodu 20.1 Zmluvných podmienok FIDIC zamenil povinnosť úpadcu podľa bodu 20.1 FIDIC vydať oznámenie o nároku na dodatočnú platbu (ktoré úpadca dňa 28.10.2024 a dňa 13.11.2014 riadne vydal) v lehote 28 dní po tom, čo si zhotoviteľ (úpadca) uvedomil alebo si mal uvedomiť vznik udalosti alebo okolnosti, ktorá vyvolala nárok na dodatočnú platbu s následnou povinnosťou úpadcu do 42 dní (potom, čo si uvedomil alebo mal by si uvedomiť vznik udalosti alebo okolnosti, ktorá vyvolala tento nárok na dodatočnú platbu) predložiť Stavebnému dozoru plne detailný nárok so všetkými podpornými podrobnosťami podstaty nároku a nárokovanej dodatočnej platby. Následkom prípadného porušenia tejto ďalšej povinnosti úpadcu nie je zánik (preklúzia) nároku. Podľa názoru žalobcu súd prvej inštancie taktiež nesprávne aplikoval bod 19.6 Zmluvných podmienok FIDIC, ktorý obsahuje celkom 5 nárokov, ktoré majú byť obsahom rozhodnutia stavebného dozoru pri vydaní platobného potvrdenia, pričom podľa bodu 19.6, písm. a) sú splatné nároky zhotoviteľa za vykonané práce, ktorých cena je uvedená v
zmluve iba jedným z nich. Podľa bodu 19.6, písm. c) Zmluvných podmienok FIDIC sú takýmto nárokom nepochybne aj všetky ďalšie náklady alebo záväzky, ktoré za daných okolností zhotoviteľovi odôvodnene vznikli v očakávaní dokončenia diela, pričom týmito nákladmi môžu a musia byť náklady vynaložené úpadcom na dokončenie diela, pri ktorých (náklady) nebolo dokončené zmenové konanie. Podľa názoru žalobcu nie je možné pokračovať v zmenovom konaní po zániku Zmluvy o dielo. Žalobca poukazoval napr. na písomné podanie žalovaného zo dňa 16.12.2015, z ktorého nepochybne vyplýva, že žalovaný považuje zmenové konanie za schválené (žalovaný používa formuláciu „v súvislosti so schváleným zmenovým konaním“) a zároveň vyzval úpadcu k fakturácii zmenových listov č. 1 a 2 (týkajúce sa stavebných objektov č. 48.33.12) a č. 4 a 5 (týkajúce sa stavebných objektov č. 48.33.17) spolu s predložením dokumentácie k danej faktúre. V rozpore s obsahom písomného podania žalovaného zo dňa 16.12.2015 je následne záver súdu prvej inštancie v bode 35 odôvodnenia. Pokiaľ úpadca vyhotovil jednotlivé oznámenia č. 1, 2, 4, 5, 6, 7, 9 a 10 v dňoch 28.10.2014 a 13.11.2014, bolo by proti logike, aby písomné podania žalovaného zo dňa 16.12.2015 bolo vyhotovené v súvislosti s posúdením, či nárok úpadcu existuje alebo zanikol podľa bodu 20.1 Zmluvných podmienok FIDIC a aby žalovaný s odstupom viac ako 1 roka a po zániku zmluvy požadoval od úpadcu dodatočné podklady za účelom posúdenia existencie nároku. Pokiaľ by bol žalovaný presvedčený, že nárok úpadcu zanikol v zmysle bodu 20.1 Zmluvných podmienok FIDIC, ako nesprávne uviedol súd prvej inštancie, nevyzýval by úpadcu na predloženie podkladov k zaniknutému nároku. 22. Žalobca ďalej namieta, že postupom súdu má konanie vadu, ktorá mohla mať za následok nesprávne rozhodnutie vo veci, ak súd prvej inštancie vo vzťahu k žalobcovi aplikoval sudcovskú koncentráciu konania podľa § 153 CSP, mal uvedené ustanovenie aplikovať aj na úkony žalovaného, najmä písomné podanie žalovaného zo dňa 20.3.2024 doručené súdu po viac ako 3 mesiacoch od uplynutia súdom určenej 30 dňovej lehoty na pojednávaní dňa 16.11.2023. Nakoľko súd prvej inštancie na podanie žalovaného zo dňa 20.3.2024 prihliadal (čo vyplýva z bodu 17.2 odôvodnenia), avšak na písomné podanie žalobcu zo dňa 17.5.2024 (ako vyjadrenie aj k písomnému podaniu žalovaného zo dňa 20.3.2024) neprihliadal, porušil zásadu „rovnosti zbraní“ podľa článku 6 CSP. Naviac postup súdu prvej inštancie je v rozpore s bodom 46.1 odôvodnenia rozsudku. Do 16.12.2023 žalobca navrhol a predložil ďalšie dôkazy, v písomnom podaní zo dňa 15.12.2023 nepopieral iba tvrdenia a dôkazy žalovaného týkajúce sa započítania pohľadávok, ale uvádzal taktiež tvrdenia a predložil dôkazy týkajúce sa odstúpenia od zmluvy o dielo, následkov odstúpenia od zmluvy o dielo alebo doplnenie Zmluvných podmienok FIDIC o časť resp. strany, ktoré žalovaný dňa 27.11.2023 jeho podaním súdu nepredložil. Uvedené tvrdenia a dôkazy súviseli s tvrdeniami žalovaného uvedenými na pojednávaní dňa 16.11.2023 a predbežným právnym posúdením veci zo strany súdu. Podľa názoru žalobcu bol jeho postup v nadväznosti na vyššie uvedené skutočnosti v zmysle CSP procesne prípustný. 23. Žalobca napokon namieta nesprávne posúdenie premlčania nároku úpadcu na náhradu škody vo výške 123.029,12 Eur v ods. 41.1 odôvodnenia a nesúhlasí so záverom súdu prvej inštancie, že úpadca najneskôr dňa 23.2.2015 vedel o vzniknutej škode v rozsahu, ktorý mu umožňoval uplatniť si ju na súde, ktorý naviac nevyplýva ani z vykonaného dokazovania. Odvolaciu námietku odôvodňuje tým, že predložil ako dôkaz písomné podanie žalovaného zo dňa 25.2.2015, ktorým uviedol úpadcovi postup čerpania jednotlivých položiek neuvedených v chybnom výkaze výmer v mesiaci marec 2015, resp. do dokončenia diela. Z dôvodu zániku zmluvy odstúpením od zmluvy nemohol úpadca jednotlivé položky neuvedené v chybnom výkaze výmer dočerpať, preto deň, kedy sa úpadca dozvedel, resp. mohol dozvedieť o škode je deň zániku Zmluvy o dielo, ktorým je 15.4.2015, nie deň uvedený v bode 41.2 odôvodnenia napadnutého rozsudku. 24. K odvolaniu žalobcu sa vyjadril žalovaný, navrhuje, aby odvolací súd napadnutý rozsudok ako vecne správny potvrdil v celom rozsahu a priznal žalovanému náhradu trov odvolacieho konania v rozsahu 100%. Žalovaný k argumentácii žalobcu vo vzťahu k odstúpeniam od zmluvy uvádza, že žalobca v odvolaní účelovo poukazuje len na jedno ustanovenie CSP bez ohľadu na ostatné ustanovenia a celkový kontext skutkových okolností a vykonaného dokazovania tak, že tam, kde sa mu toto ustanovenie hodí, sa domáha jeho aplikácie, no tam, kde je v jeho neprospech ho ignoruje. K argumentácii žalobcu, že nebol povinný preukázať doručenie odstúpenia úpadcu od zmluvy žalovanému, keďže mal súd zhodné skutkové tvrdenie strán sporu akceptovať bez potreby dokazovania žalovaný uvádza, že Základné princípy CSP v čl. 8 ustanovujú povinnosť strany podoprieť svoje tvrdenia dôkazmi, a to v súlade s princípom hospodárnosti a podľa pokynov súdu, teda bolo povinnosťou žalobcu už spolu so žalobou tam uvedené skutkové tvrdenia, na ktorých je žaloba postavená, preukazovať dôkaznými prostriedkami.
Otázku, či došlo k odstúpeniu od zmluvy, a či toto odstúpenie bolo platné a účinné posudzuje súd v konaní ako tzv. predbežnú otázku, pričom za nespornú skutočnosť nemôže považovať také skutkové tvrdenie, ktoré bolo druhou stranou popreté. Žalobca nepredniesol žiadne relevantné skutkové tvrdenie, ktoré by úpadcu oprávňovalo od zmluvy odstúpiť, len vo všeobecnosti uviedol, že „žalovaný počas platnosti Zmluvy o dielo porušil svoju zmluvnú povinnosť“. Žalovaný vo vyjadrení k žalobe toto tvrdenie poprel, avšak voči všeobecnému tvrdeniu sa nie je možné brániť, nakoľko ide o abstraktné tvrdenie bez konkrétnosti, ktoré by bolo možné vyvracať. Žalobca v rámci prednesov, vyjadrení, písomných podaní neuviedol skutkové okolnosti, ktoré by zakladali dôvod pre odstúpenie od zmluvy. Až dodatočne v rámci odvolacieho konania uvádza nové skutočnosti, ktoré doposiaľ netvrdil a ktoré by mali podľa jeho mienky zakladať dôvod pre odstúpenie od zmluvy a nejde o novoty v odvolacom konaní, ktoré by mohli byť použité podľa § 366 CSP, preto súd na tieto skutkové tvrdenia (nevymenovanie osoby zastávajúcej funkciu stavebného dozoru) nemôže prihliadať. Žalobca len priložil k žalobe ako prílohu samotné oznámenie o odstúpení od zmluvy zo strany úpadcu, avšak bez toho, aby toto akokoľvek zdôvodnil. Žalovaný vo vyjadrení k žalobe zo dňa 9.12.2020 poprel dôvodnosť skutočností uvedených v tomto oznámení o odstúpení od zmluvy, uviedol vlastné skutkové tvrdenia, na to už žalobca nereagoval, nevyužil možnosť podať repliku k žalobe. Žalobca v odvolaní uvádza, že za predpokladu, že by sa súd odstúpením úpadcu zo dňa 9.4.2015 od Zmluvy o dielo riadne zaoberal a prihliadal by na jeho obsah a dôvody, dospel by aj k zisteniu, že žalovaný nemal ustanovený žiadny stavebný dozor, resp. nevymenoval osobu stavebného dozoru a uvedená skutočnosť má vplyv aj na následné tvrdenia žalobcu v súvislosti s aplikáciou bodu 20.1 Zmluvných podmienok FIDIC. Žalobca však netvrdil, že by žalovaný nemal vymenovaný stavebný dozor. Žiaden dôkazný prostriedok, ktorý by bol predložený so žalobou alebo jeho vykonanie v nej navrhnuté, nesvedčil o závere, že žalovaný porušil svoje povinnosti zo zmluvy. Námietky žalobcu v časti posúdenia odstúpenia od zmluvy strán sporu sú podľa žalovaného skresľujúce. Súd prvej inštancie správne vyhodnotil ako právne relevantné odstúpenie žalovaného od zmluvy. 25. Žalobca tiež spochybňuje odstúpenie žalovaného od zmluvy v zmysle bodu 15.5. Zmluvných podmienok FIDIC poukazovaním na tam vymedzenú podmienku, v zmysle ktorej objednávateľ nesmie odstúpiť od zmluvy podľa tohto článku kvôli tomu, aby dielo zhotovil sám, alebo aby ho nechal vyhotoviť inému zhotoviteľovi. Interpretáciu žalobcu žalovaný považuje za účelovú, no najmä zjavne nepravdivú, nakoľko žalovaný už v odstúpení uviedol dôvody, ktoré by ho oprávňovali odstúpiť od zmluvy aj podľa Obchodného zákonníka. Žalovaný od zmluvy neodstúpil, aby dielo dal zhotoviť tretej osoby, ale naopak, musel dať dielo dokončiť tretej osoby, pretože od zmluvy bol nútený odstúpiť práve pre opakované porušovanie zmluvných povinností úpadcom. Ustanovenie 15.5. Zmluvných podmienok FIDIC nemôže byť vykladané tak, že ak dôjde k jeho aplikácii, objednávateľ nemôže dielo zhotoviť prostredníctvom tretej osoby, resp. dokonca ani sám, ako to podsúva žalovaný. Žalovaný zdôrazňuje, že žalobca skutkové tvrdenia žalovaného, ktoré boli dôvodom pre odstúpenie od zmluvy účinne nepoprel. Zo správania strán, ktoré predchádzalo odstúpeniu od zmluvy, z obsahu odstúpenia, ako aj následných krokov je možné ustáliť, že motiváciou žalovaného nebolo bezdôvodne nahradiť úpadcu pri realizácii diela. Fakt, že úpadca konal v rozpore s právnou povinnosťou vykonávať dielo podľa zmluvy, nemôže byť na ťarchu žalovaného. K ďalšej argumentácii žalobcu žalovaný uvádza, že aj keď je v texte bodu 15.5. Zmluvných podmienok FIDIC uvedené, že odstúpenie vstúpi do platnosti až na 28. deň, ide o preklad pôvodného textu. Platnosť právneho úkonu sa viaže na splnenie zákonných predpokladov pre tento právny úkon, dohodou nemôže byť odložená platnosť odstúpenia od zmluvy. Avšak, pokiaľ ide o účinnosť právneho úkonu, hovoríme o jeho vlastnosti, ktorá spôsobuje vznik, zmenu a zánik práv a povinností z nej vyplývajúcich; ide o schopnosť právneho úkonu spôsobovať zamýšľané právne následky. Účinnosť je tak možné odložiť, čo je aj tento prípad. 26. K námietkam žalobcu k započítaniu pohľadávok žalovaný uvádza, že žalobca opakuje rovnakú argumentáciu ako v konaní pred súdom prvej inštancie. Žalovaný uvádza, že bol oprávnený započítavať vzájomné pohľadávky zo zmluvy bez ohľadu na odstúpenie od zmluvy. Keďže odstúpenie od zmluvy má účinky ex nunc, žalovaný započítaval existujúce vzájomné pohľadávky zo zmluvy, ktoré mali trvať aj po jej zániku až do ich splnenia, či inej formy zániku. Žalovaný opakuje, že faktúra č. 201504024 na geodetické práce nebola predmetnom jednostranného započítania, išlo o formálnu chybu a táto faktúra bola uvedená v inom započítaní, na ktoré poukazuje žalobca, čo nemá pre zánik pohľadávok právny význam. Rovnako to platí o argumente žalobcu, že započítanie je neurčité a nezrozumiteľné, pretože v ňom žalovaný uviedol deň, ku ktorému sa má uskutočniť vzájomná kompenzácia záväzkov, takéto vyjadrenie v započítacom prejave nevyvoláva právne následky a nemôže spôsobiť jeho neplatnosť. V bode 11. odvolania spochybňuje zánik pohľadávky úpadcu vo výške 6.335,89 Eur z faktúry č. 1500001
započítaním, pričom odkazuje na iné dátumy započítania, k akým dospel súd prvej inštancie. Žalovaný k vyjadreniu k žalobe predložil započítacie prejavy, pričom v jednostrannom započítaní z 14.4.2015 žalovaný započítal aj túto pohľadávku úpadcu. Rovnako vo vzťahu k dohodám o započítaní vzájomných pohľadávok má žalovaný za to, že súd prvej inštancie rozhodnutie podrobne zdôvodnil a žalovanému nie je zrejmé, akoby bol výsluch navrhovaného svedka spôsobilý vyvrátiť závery súdu prvej inštancie. 27. K nárokom z naviac prác žalovaný uvádza, že vo vyjadrení k žalobe namietol premlčanie týchto prác. Súd prvej inštancie žalobu o tomto nároku zamietol z dôvodu ich preklúzie; pričom na preklúziu súd prihliada ex offo, žalobca toto odôvodnenie rozsudku ignoruje, nepolemizuje s ním a neuvádza žiadne dôvody, prečo by malo byť nesprávne, ale podsúva svoje názory tvrdením, že preto, že strana z dôvodu procesnej opatrnosti namietne premlčanie, považuje nároky za existujúce. Žalobca tvrdenia, že žalovaný nemal ustanovený stavebný dozor v priebehu celého konania nepreukázal. Žalovaný uvádza, že počas realizácie diela bol po celú dobu stavebný dozor riadne ustanovený - DEC International s. r. o. Sám žalobca sa na iných miestach dovoláva svojich nárokov odkazujúc na stanoviská stavebného dozoru a predkladá týmto stavebným dozorom vystavené písomnosti. Rovnako bol zmluvou v bode 1.02 zmluvy pre účely komunikácie medzi stranami o technických a výrobných veciach určený zástupca žalovaného J.. J. N., ktorý ako riaditeľ výstavby bol oprávnený na všetky úkony, o ktorých žalobca dodatočne tvrdí, že ich nemohol realizovať pre absenciu stavebného dozoru. Táto osoba bola osobou, ktorú Zmluvné podmienky FIDIC označujú ako stavebný dozor ustanovený objednávateľom (podčlánok 1.1.2.4. Všeobecných zmluvných podmienok FIDIC), čo je zrejmé aj z článku 7 ods. 7.01 zmluvy, kde hneď v prvej vete je pri termíne „stavebný dozor“ v zátvorke doplnené vysvetľujúce „Riaditeľ výstavby“. Ak sa uvádza stavebný dozor, medzi zmluvnými stranami túto funkciu plnil riaditeľ výstavby, na stavbe bol hlavný stavebný dozor - DEC International s. r. o. a zástupca objednávateľa pre technické a výrobné veci, preto žalovaný nemohol porušiť svoje zmluvné povinnosti, ako to účelovo prezentuje žalobca. Žalovaný poukazuje na § 266 ods. 3 ObZ a uvádza, že až do času kedy žalovaný podnikol kroky na ukončenie zmluvného vzťahu pre sústavné porušovanie podmienok, tento stav nespôsoboval žiadne otázky. Bez ohľadu na to, tvrdenia žalobcu nemôžu spochybniť závery súdu prvej inštancie a zánik údajných nepreukázaných nárokov žalobcu. Žalobca mal riadne a včas oznámiť existenciu svojich údajných nárokov, k čomu nedošlo a až po tomto oznámení mohol žiadať úpadca o vydanie platobného potvrdenia. Úpadca nesplnil zmluvou (FIDIC) stanovené predpoklady, aby mohol uplatniť nároky z vykonaných naviac prác ani vykonanie takýchto prác naviac v priebehu konania pred súdom prvej inštancie nepreukázal. V prípade prekluzívnej lehoty pohľadávka zanikne bez ohľadu na vôľu zmluvných strán, aktivitu dlžníka, či jeho názor. Žalovaný kategoricky popiera, že by tieto pohľadávky považoval za existujúce. Okolnosti listinnej komunikácie, najmä listu Výzva k predloženiu podkladov k fakturácii boli v konaní pred súdom prvej inštancie žalovaným opakovane dôsledne vysvetlené a žalovaný na ne odkazuje. Žalovaný úpadcu opakovane vyzýval, aby svoje nároky zdokladoval a preukázal čoho a z akého titulu sa domáha a predložil potrebnú dokumentáciu, inak nebolo možné nároky posúdiť ani sa brániť. Vyjadrenia žalovaného nemôžu byť interpretované tak, že pohľadávky nemohli zaniknúť pre preklúziu. V žiadnom prípade žalovaný nepovažoval zmenové konanie za schválené, ako tvrdí žalobca. Žalobca nepredložil žiaden dôkaz odpovedajúci zmenovému konaniu, ktoré by bolo uskutočnené medzi úpadcom a žalovaným a celú argumentáciu zakladá len na vlastnej interpretácii listu žalovaného, z názvu a obsahu ktorého je zrejmé, že ide o výzvu na predloženie dokumentov a faktúry. Žalovaný tiež uvádza, že okrem Zmluvných podmienok FIDIC ako všeobecných zmluvných podmienok, súčasťou zmluvy sú a boli predložené súdu osobitné zmluvné podmienky, ktoré dopĺňajú podmienky FIDIC a majú pred nimi prednosť a poukazuje na Podčlánok 13.3. Postup pri zmenách osobitných zmluvných podmienok, z ktorého zdôrazňuje, že „Zmeny a úpravy tejto Zmluvy, ktorými dôjde k navýšeniu Zmluvnej ceny vrátane Rezervy, je možné robiť len písomnými Dodatkami podpísanými oprávnenými zástupcami Objednávateľa a Zhotoviteľa.“ Pre riadne uplatnenie údajných nárokov z naviac prác, ak dochádzalo k navýšeniu zmluvnej ceny by musel byť predložený dodatok k tejto zmluve, čo žalobca nepreukázal, ani netvrdil. 28. Žalovaný nesúhlasí s námietkami žalobcu voči uplatneniu sudcovskej koncentrácie súdom prvej inštancie a poukazuje na pasivitu žalobcu v spore. Žalobca nezaslal reakciu na vyjadrenie žalovaného k žalobe, napriek poučeniu sa vzdal práva reagovať na všetky skutkové tvrdenia, popretie skutkových tvrdení a navrhnuté dôkazy zo strany žalovaného. CSP s takou pasivitou spája následok v tom, že súd na neskôr predložené dôkazy neprihliada. Žalobca s odstupom mnohých rokov po tzv. písomnej časti súdneho konania, v čase prebiehajúcich pojednávaní, začal vyvíjať aktivitu a produkovať nové prostriedky procesnej obrany a procesného útoku, na čo musel žalovaný reagovať. Súd prvej
inštancie správne a okolnostiam prípadu adekvátne odmietol vykonávať takto neskoro predložené dôkazy. Žalovaný nesúhlasí ani s námietkou porušenia princípu rovnosti strán tým, že súd prvej inštancie neprihliadal na jeho vyjadrenie zo dňa 17.5.2024. Žalobca opomenul, že išlo o jeho v poradí tretie vyjadrenie do konania naproti dvom podaniam žalovaného, naviac v priebehu nariadených pojednávaní, niekoľko rokov po skončení písomnej časti konania. Žalobca už v roku 2020 mohol reagovať replikou na vyjadrenie žalovaného k žalobe. Keďže zaslal obsiahle vyjadrenie nahrádzajúce repliku, žalovaný naň reagoval duplikou. Žalobca následne znovu s odstupom niekoľkých mesiacov tesne pred pojednávaním produkoval ďalšie písomné vyjadrenia a návrhy na dokazovanie (predmetné podanie zo dňa 17.5.2024), čo súd prvej inštancie správne nedovolil. Naviac, aj pri predložených listinách žiaden dôkaz nepotvrdzuje, že úpadca realizoval práce naviac; a to jednoducho preto, že ich úpadca nerealizoval tak ako to žalobca prezentuje. 29. Podľa žalovaného je rozhodnutie súdu prvej inštancie správne aj vo vzťahu k premlčaniu. Žalobca v odvolaní namieta posúdenie premlčania len vo vzťahu k údajnej škode z titulu údajne nesprávne uvedených položiek v tzv. výkaze výmer. Bez ohľadu na to, že celý údajný nárok žalobcu je nedôvodný, platí, že ho žalobca uplatnil po uplynutí premlčacej lehoty. Úpadca nemohol čerpať ním tvrdené chýbajúce položky počas trvania zmluvy, ako tvrdí v odvolaní, keďže neboli predmetom zmluvy. Rozdiel položiek uvedený v zmluve oproti cenovej ponuke nastal už podpísaním samotnej zmluvy, pričom najneskôr listom zo dňa 23.2.2015 si musel byť žalobca vedomý, že mu táto údajná škoda vznikla a kto ju spôsobil. Zánik zmluvného vzťahu nemohol nijako ovplyvniť deň, keď si takýto domnelý nárok mohol úpadca uplatniť na súde. 30. Ďalšie vyjadrenia neboli súdu doručené. 31. Podľa § 379 CSP, odvolací súd je rozsahom odvolania viazaný okrem prípadov, ak a) od rozhodnutia o napadnutom výroku závisí výrok, ktorý odvolaním nebol dotknutý, b) ide o nerozlučné spoločenstvo podľa § 77 a odvolanie podal len niektorý zo subjektov, c) určitý spôsob usporiadania vzťahu medzi stranami vyplýva z osobitného predpisu. 32. Podľa § 380 ods. 1 CSP, odvolací súd je odvolacími dôvodmi viazaný. 33. Podľa § 387 ods. 1 CSP, odvolací súd rozhodnutie súdu prvej inštancie potvrdí, ak je vo výroku vecne správne. 34. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 35. Krajský súd v Bratislave ako súd odvolací (§ 34 CSP) prejednal vec v zmysle § 379 a § 380 ods. 1 CSP, t.j. v medziach daných rozsahom a dôvodmi odvolania žalobcu bez nariadenia pojednávania, pričom termín verejného vyhlásenia rozsudku bol v súlade s § 219 ods. 3 CSP oznámený na úradnej tabuli a na webovej stránke Krajského súdu v Bratislave v zákonnej lehote najmenej päť dní pred jeho vyhlásením dňa 16.03.2026. Odvolací súd viazaný skutkovým stavom tak, ako ho zistil súd prvej inštancie (§ 383 CSP) dospel k záveru, že na prejednanie odvolania nie je potrebné nariadiť odvolacie pojednávanie, nakoľko nebolo potrebné zopakovať ani doplniť dokazovanie, ani si nariadenie pojednávania nevyžadoval dôležitý verejný záujem (§ 385 ods. 1 CSP). Po oboznámení sa s obsahom predloženého spisu súdu prvej inštancie, napadnutým rozhodnutím, odvolaním žalobcu a vyjadreniami strán v odvolacom konaní dospel odvolací súd k záveru, že odvolanie žalobcu nie je dôvodné a rozhodnutie je vecne správne. Odvolací súd dospel k záveru, že súd prvej inštancie zistil v potrebnom rozsahu skutkový stav, na základe vykonaných dôkazov dospel k správnym skutkovým zisteniam a vec správne právne posúdil, svoje rozhodnutie podrobne a logicky odôvodnil. Odvolací súd sa v celom rozsahu stotožňuje s napadnutým rozsudkom súdu prvej inštancie i s jeho odôvodnením a podľa § 387 ods. 2 CSP na neho v podrobnostiach poukazuje. Pre zdôraznenie správnosti napadnutého rozhodnutia a k jednotlivým odvolacím námietkam odvolací súd uvádza nasledovné: 36. Odvolací súd sa nestotožnil s námietkou nesprávneho posúdenia dňa skončenia Zmluvy o dielo, ktoré má podľa žalobcu vychádzať z nesprávneho posúdenia platnosti odstúpenia žalovaného od Zmluvy o dielo, nesprávnej aplikácie dôkazného bremena vzhľadom k § 186 ods. 2 CSP, nesprávneho posúdenia
absencie dôvodu odstúpenia úpadcu od zmluvy a tiež nesprávneho posúdenia ustanovenia bodu 15.5. Zmluvných podmienok na výstavbu pre stavebné a inžinierske diela projektované objednávateľom, prvé vydanie z roku 1999, vydané Medzinárodnou federáciou konzultačných inžinierov (FIDIC), tzv. „červená kniha“ (FIDIC Red Book, v ďalšom texte odôvodnenia uvádzané skrátene len „FIDIC“). Žalobca má za to, že k zániku Zmluvy o dielo došlo už dňa 15.4.2015, kedy bolo v súlade so zhodným tvrdením strán doručené odstúpenie úpadcu od Zmluvy o dielo žalovanému a s prihliadnutím na § 186 ods. 2 CSP nebol povinný preukázať doručenie odstúpenia úpadcu od zmluvy zo dňa 9.4.2015 žalovanému, nakoľko samotný žalovaný potvrdil, že mu bolo doručené dňa 15.4.2015. I keď čiastočne je možné súhlasiť s odvolateľom, že žalovaný vo vyjadrení uviedol, že mu list úpadcu, ktorý datoval 09.04.2015 bol doručený 15.04.2015, avšak zásadné pre ďalší postup bolo vyjadrenie žalovaného, že popiera tvrdenia úpadcu o tom, že od Zmluvy o dielo odstúpil úpadca a tieto tvrdenia označil ako nepravdivé a uviedol vlastné skutkové tvrdenia, že k zániku Zmluvy o dielo došlo dňa 09.04.2015 z dôvodu odstúpenia od zmluvy žalovaným a že list úpadcu zo dňa 09.04.2015 bol reakciou na jeho odstúpenie od zmluvy. Z tohto dôvodu otázka predčasného ukončenia zmluvy o dielo ostala sporná a stala sa predmetom dokazovania (keďže obe strany tvrdili, že odstúpili od zmluvy) a nie je možné aplikovať § 186 ods. 2 CSP. Z obsahu spisu vyplýva, že žalobca nepreukázal doručenie odstúpenia od zmluvy úpadcom žalovanému a len v jednotlivých žalobcom predložených listoch sám úpadca uvádzal dátum 15.04.2015, avšak pre posúdenie ukončenia zmluvy nie je relevantné ani vyjadrenie žalovaného, že mu bolo odstúpenie úpadcu od zmluvy doručené až 15.04.2015, ktoré považoval za reakciu na jeho odstúpenie od zmluvy, ktoré uskutočnil skôr doručením úpadcovi už 13.04.2015. Otázka platného predčasného ukončenia zmluvy o dielo, ako aj okamih ukončenia zmluvy sa tak stali predmetom dokazovania. 37. Odvolací súd sa stotožňuje so súdom prvej inštancie, ktorý posúdil ako platné ukončenie zmluvného vzťahu odstúpením od zmluvy žalovaným zo dňa 09.04.2015, ktoré bolo preukázateľne doručené úpadcovi dňa 13.04.2015 a nestotožňuje sa s právnym posúdením platnosti odstúpenia od zmluvy žalobcom, ktorý namieta, že podľa bodu 15.5 FIDIC odstúpenie od zmluvy nadobudne nielen účinnosť, ale aj platnosť až 28 dní po neskoršom z dátumov, kedy zhotoviteľ (úpadca) obdrží toto oznámenie. Odvolací súd zdôrazňuje, že je potrebné dôsledne rozlišovať medzi platnosťou právneho úkonu, jeho účinnosťou a účinkami právneho úkonu. Právny úkon je platný od okamihu, keď bol uskutočnený v súlade s požiadavkami platnej právnej úpravy alebo dohody strán, t.j. pokiaľ boli splnené všetky zákonom stanovené náležitosti a ak ide o adresný právny úkon, je potrebné aby sa dostal do dispozičnej sféry toho, komu bol adresovaný. Účinnosťou právneho úkonu je možnosť domáhať sa práv alebo povinností z neho vyplývajúcich, teda správať sa tak, ako to z právneho úkonu vyplýva a odvíjať od neho svoju právnu pozíciu. Účinnosť úkonu môže nastať aj neskôr ako jej platnosť, avšak platnosť právneho úkonu podmieňuje jeho účinnosť. Odvolací súd nesprávnosť posúdenia veci súdom prvej inštancie nevzhliadol a stotožnil sa so záverom súdu prvej inštancie, že s prihliadnutím na argumentáciu žalobcu a relevantné znenie bodu 15.5. FIDIC, v ktorom je okamih ukončenia zmluvného vzťahu pre tento konkrétny spôsob odstúpenia od zmluvy upravený odchýlne od dispozitívneho ustanovenia § 349 ods. 1 ObZ, došlo k zániku zmluvy uplynutím 28 dní po doručení odstúpenia od zmluvy a zmluva o dielo teda zanikla odstúpením žalovaného od zmluvy uplynutím dňa 11.05.2015. Odstúpenie žalovaného od zmluvy nadobudlo platnosť doručením úpadcovi dňa 13.04.2015 a účinnosť uplynutím 01.05.2015. 38. Pokiaľ žalobca namieta, že súd prvej inštancie sa nezaoberal obsahom a dôvodmi odstúpenia od zmluvy a tvrdí, že dôvodom odstúpenia úpadcu malo byť porušenie povinnosti žalovaného v tom, že nevymenoval osobu stavebného dozoru, odvolací súd uvádza, že odvolacia argumentácia žalobcu nekorešponduje s prostriedkami procesného útoku uplatnenými pred súdom prvej inštancie. Žalobca v žalobe len všeobecne uvádza, že úpadca odstúpil od zmluvy, z dôvodu, že „žalovaný počas platnosti zmluvy porušil svoju zmluvnú povinnosť“, neoznačil žiadnu konkrétnu zmluvnú povinnosť, ktorú by mal žalovaný porušiť podstatným spôsobom a ktorá by zakladala zo zákona alebo zo zmluvy jeho právo od zmluvy odstúpiť (netvrdil ani konkrétne nepodstatné porušenie zmluvnej povinnosti a prípadné márne uplynutie poskytnutej lehoty na odstránenie porušenia), čo namietal žalovaný vo vyjadrení k žalobe. Žalobca právo na repliku v konaní pred súdom prvej inštancie nevyužil, a to napriek tomu, že uznesenie č. k. 26Cb/61/2019-229 zo dňa 17.12.2020 s poučením o sudcovskej koncentrácii konania prevzal 14.06.2021 a napriek tomu, že súd prvej inštancie vyhovel jeho žiadosti o predĺženie lehoty na repliku zo dňa 28.06.2021 o 30 dní. Takéto skutkové tvrdenie žalobcu nevyplýva ani z jeho omeškane doručeného vyjadrenia zo dňa 15.12.2023. Pokiaľ žalobca až v odvolaní tvrdí, že z odstúpenia úpadcu od Zmluvy o dielo vyplýva podstatná skutočnosť, že nevymenoval osobu stavebného dozoru, odvolací súd uvádza, že v súlade s § 132 ods. 1, 2 CSP žaloba musí obsahovať o.i. pravdivé a úplné opísanie rozhodujúcich
skutočností, označenie dôkazov na ich preukázanie a opísanie rozhodujúcich skutočností nemožno nahradiť odkazom na označené dôkazy. V prejednávanej veci však žalobca ním tvrdenú rozhodujúcu skutočnosť (že žalovaný porušil zmluvy podstatným spôsobom tým, že nevymenoval osobu stavebného dozoru) ani netvrdil. Odvolací súd preto na toto skutkové tvrdenie žalobcu ako prostriedok procesného útoku, ktorý žalobca uplatnil až v odvolacom konaní s poukazom na § 366 CSP neprihliadol. Odvolací súd nad rámec uvedeného dodáva, že pojem Stavebný dozor v zmysle ponímania FIDIC nie je možné stotožniť so stavebným dozorom v zmysle stavebného zákona a úpravy v slovenskom právnom poriadku, t.j. zák. č. 50/1976 Zb. v znení neskorších predpisov v čase uzatvorenia zmluvy, ale ide o osobu na strane objednávateľa, ktorá na zmluvnom základe plní kontrolnú funkciu, resp. technický dozor a zhodne s vyjadrením žalovaného uvádza, že samotná zmluva o dielo obsahovala v texte „Stavebný dozor Objednávateľa (Riaditeľ výstavby)“, ktorá konkrétna osoba je označená v jej záhlaví. 39. Odvolací súd neplatnosť odstúpenia od zmluvy žalovaným nevzhliadol ani v tvrdenom porušení bodu 15.5. FIDIC, z ktorého vyplýva, že odstúpenie od zmluvy podľa bodu 15.5 FIDIC nebolo možné uskutočniť za účelom, aby objednávateľ (žalovaný) dielo zhotovil sám, alebo aby ho nechal vyhotoviť inému zhotoviteľovi, keď si žalobca zamieňa príčinu, resp. pohnútku a následok ukončenia zmluvného vzťahu. Z obsahu spisu súdu prvej inštancie nevyplýva a žalobca ničím nepreukázal, že dôvodom, ktorý preukázateľne existoval pred uskutočním právneho úkonu žalovaného (odstúpenia od zmluvy) bolo rozhodnutie dať vyhotoviť, resp. dokončiť dielo iným subjektom. Uzavretie nového zmluvného vzťahu za účelom dokončenia diela alebo odstránenia vád po ukončení zmluvného vzťahu zo Zmluvy o dielo nemôže byť porušením povinností zo zaniknutej zmluvy o dielo. Odvolací súd dodáva, že žalobca ani konkrétne skutkové okolnosti, ktoré by mali zakladať porušenie bodu 15.5 FIDIC netvrdil a ani nepreukázal, nenavrhol za účelom preukázania neplatnosti odstúpenia žalovaného od zmluvy z tvrdeného dôvodu žiadne dôkazy. 40. Vzhľadom na vecnú správnosť posúdenia okamihu zániku zmluvy o dielo nie je potom dôvodná ani námietka nesprávneho posúdenia zaniknutých nárokov uplatnených v žalobe a odvolací súd sa stotožňuje so záverom súdu prvej inštancie, že prvé štyri čiastkové nároky zo 6 uplatnených čiastkových nárokov je potrebné posudzovať ako zmluvný nárok a nie ako mimozmluvný nárok na vydanie bezdôvodného obohatenia (t.j. nárok na zaplatenie časti ceny diela v sume 16.769,73 Eur ako zmluvne dohodnutého zádržného; nároku na zaplatenie ceny za naviac práce vykonané na diele v sume 134.869,17 Eur; nároku na zaplatenie ceny vykonaných a nefakturovaných prác, na ktoré žalovaný nevystavil úpadcovi priebežné platobné potvrdenie, v sume 4.971,- Eur; nárok na zaplatenie časti ceny diela za úpadcom zrealizované a žalovaným odsúhlasené práce v sume 474.545,86 Eur) s tým, že ak tieto čiastkové nároky uplatňované žalobcom (resp. ich ekvivalent) zanikli ešte pred okamihom zániku zmluvy, nemohlo dôjsť k ich zmene na nárok na vrátenie plnenia podľa § 351 ods. 2 ObZ. 41. Odvolací súd ako nerelevantnú vyhodnotil tiež námietku žalobcu, že dňa 14.04.2015 nemohlo dôjsť k zániku nárokov úpadcu, keďže k započítaniu prišlo až po ukončení zmluvy, a teda žalovaný nemohol postupovať podľa čl. VII bod 7.04 zmluvy, ktorý umožňoval objednávateľovi započítať aj nesplatné pohľadávky a z dôvodu, že podľa žalobcu 14.04.2015 nedošlo k uskutočneniu žiadneho právneho úkonu žalovaného smerujúcemu k započítaniu. Námietka žalobcu, že dňa 14.04.2015 nemohlo dôjsť k zániku nárokov úpadcu na zádržné z faktúr č. 1400044, č. 1400047 a č. 1400051 voči pohľadávke žalovaného v sume 81.939,41 Eur z faktúry č. 20142210 jednostranným započítaním pohľadávok, keďže žalovaný v ňom uviedol aj faktúru č. 201504024, ktorú vystavil až dňa 22.4.2015 (t. j. po započítaní) nie je relevantná. Je pravdou, že zjavne prišlo k pochybeniu žalovaného pri vyhotovení započítacieho prejavu a následne vystavil opravu započítacieho prejavu, avšak odvolací súd uvádza, že žalovaný uplatňuje zánik pohľadávok k 14.04.2015 len čo do výšky 81.939,41 Eur z faktúry č. 20142210 (teda nie 82.294,61 Eur). Podstatnou skutočnosťou je, že okamihom zániku vzájomných pohľadávok nie je okamih doručenia započítacieho prejavu, ale okamih, kedy sa pohľadávky spôsobilé na započítanie stretnú. K zániku pohľadávok dochádza ich samotným stretom a voči druhému účastníkovi právneho vzťahu musí byť urobený príslušný prejav smerujúci k započítaniu, nakoľko ide o adresný právny úkon, na ktorý sa vzťahujú všeobecné ustanovenia o právnych úkonoch (§ 34 a nasl. Občianskeho zákonníka). Ustanovenie § 45 ods. 1 OZ ustanovuje, že prejav vôle pôsobí voči neprítomnej osobe až okamihom, keď jej dôjde. „Dôjdením“ sa rozumie okamih, keď sa prejav vôle (ústny, prípadne listina s ním) dostane do dispozičnej sféry adresáta, takže sa s ním tento môže oboznámiť. Týmto okamihom nastáva fikcia, že pohľadávky zanikajú spätne k okamihu, kedy sa stretli, t.j. v prejednávanej veci k 14.04.2015, kedy zmluva nezanikla ako nesprávne tvrdí žalobca. Námietka žalobcu, že so započítaním nesúhlasil, resp.
ho neuznal, je irelevantná, ako správne vyhodnotil aj súd prvej inštancie, pre započítanie jednostranným právnym úkonom (tzv. compensatio necessaria) sa nevyžaduje súhlas druhého účastníka, možno ho vykonať aj proti jeho vôli. Uvedené platí aj pre jednostranné započítanie pohľadávky úpadcu vo výške 6.335,89 Eur z faktúry č. 1500001 (splatnej síce dňa 15.5.2015, avšak vystavenej už 05.02.2015) ku dňu 14.4.2015, ktoré podľa žalovaného nebolo vyhotovené 14.4.2015. Naviac odvolací súd dodáva, že žalobca v konaní pred súdom prvej inštancie ničím nepreukázal, že by jednostranné zápočty žalovaného vyhotovil po zániku Zmluvy o dielo a nie 14.04.2015 alebo v iný deň, ktorý konkrétne ani netvrdil (aj pokiaľ ide o opravu chyby v pôvodnom zápočte, táto nemá vplyv na procesnú obranu žalovaného započítanie sumy do výšky 81.939,41 Eur). 42. Odvolací súd ako nedôvodné vyhodnotil námietky žalobcu voči posúdeniu Dohôd o započítaní pohľadávok a záväzkov zo dňa 17.9.2014, 20.11.2014, 17.12.2014, 22.1.2015 a 25.2.2015 uzatvorených medzi úpadcom a žalovaným, kde namieta nevykonanie dokazovania výsluchom svedka V. H., ktorý mal byť vypočutý k okolnostiam kedy a či vôbec došlo k uzavretiu uvedených dohôd o započítaní pohľadávok a záväzkov. Žalobca má za to, že súd prvej inštancie tak nevykonal navrhnuté dôkazy potrebné na zistenie rozhodujúcich skutočností. Odvolací súd uvádza, že ustanovenie § 185 CSP prenecháva súdu rozhodnutie, ktoré zo stranami navrhnutých dôkazov vykoná. Z ustálenej judikatúry vyplývajú pre postup súdu obmedzenia, ktorých cieľom je práve spoľahlivé zistenie skutkového stavu, nevyhovenie dôkaznému návrhu strany sporu možno založiť len tromi dôvodmi: prvým je argument, podľa ktorého tvrdená skutočnosť, ku ktorej overeniu alebo vyvráteniu je navrhnutý dôkaz bez relevantnej súvislosti s predmetom konania, ďalším je argument, podľa ktorého dôkaz neoverí/nevyvráti tvrdenú skutočnosť, čiže vo väzbe na toto tvrdenie nedisponuje vypovedacou potenciou. Nakoniec tretím je nadbytočnosť dôkazu, t.j. argument, podľa ktorého určité tvrdenie, ku ktorému overeniu alebo vyvráteniu je dôkaz navrhovaný, bolo už doterajším konaním bez dôvodných pochybností overené alebo vyvrátené. Odvolací súd sa stotožňuje s postupom súdu prvej inštancie, keď z listinných dôkazov a skutkových tvrdení strán nepochybne vyplýva, že predseda predstavenstva úpadcu V. H. podpisom dohôd súhlasil s ich obsahom a potvrdil správnosť údajov v nich uvedených. Skutková otázka , či a kedy boli dohody uzatvorené tak vyplýva z dokazovania listinami, preto výsluch svedka, ktorý listiny podpísal, k týmto otázkam by bol nepochybne nadbytočný. Naviac odvolaciemu súdu nie je jasné a ani odvolateľ to v ods. 12 odvolania neuvádza, aký konkrétny záver súdu prvej inštancie rozhodujúci pre rozhodnutie, mal byť v nadväznosti na nevykonanie dokazovania výsluchom navrhnutého svedka nesprávny (ak by aj boli dohody uzatvorené po zániku zmluvy o dielo, nemalo by to vplyv na platnosť týchto právnych úkonov, keďže v zmysle § 364 ObZ je dohodou možné započítať akékoľvek vzájomné pohľadávky, ako správne uvádza súd prvej inštancie). 43. Pokiaľ žalobca namieta nesprávne posúdenie preklúzie nároku na zaplatenie prác naviac v sume 134.869,17 Eur podľa bodu 20.1 FIDIC (a podporne ustanovenia § 547 ods. 6 ObZ), kedy skutočnosti uvedené súdom v odôvodnení rozsudku z bodu 20.1 FIDIC nevyplývajú, odvolací súd nezhodu obsahu bodu 20.1 FIDIC s obsahom bodu 20.1, z ktorého vychádzal súd prvej inštancie nevzhliadol. Z bodu 20.1 FIDIC nepochybne vyplýva lehota nie neskôr ako 28 dní po tom, ako si zhotoviteľ uvedomil alebo mal uvedomiť vznik udalosti alebo okolnosti pre uplatnenie práva zhotoviteľa na uplatnenie nárokov za práce naviac, ktorú súd prvej inštancie správne posúdil ako lehotu prekluzívnu, nakoľko (ako tiež vyplýva z bodu 20.1) ak zhotoviteľ nevydá oznámenie o nároku v tomto 28-dňovom období, nebude mať nárok na dodatočnú platbu a objednávateľ bude zbavený celkovej zodpovednosti v súvislosti s nárokom. Odvolací súd v tejto súvislosti poukazuje na právny názor prezentovaný odbornou literatúrou, s ktorým sa plne stotožňuje, že „FIDIC zmluvné podmienky lehotu na oznámenie skutočností, od ktorých zhotoviteľ odvíja nárok na zvýšenie ceny, precizujú v podčlánku 20.1, v ktorom ustanovujú, že ak sa zhotoviteľ domnieva, že ma nárok na predlženie lehoty pre dokončenie stavby a/alebo na dodatočnú platbu podľa ktoréhokoľvek článku týchto podmienok, alebo inak podľa zmluvy, zhotoviteľ vydá stavebnému dozoru oznámenie, v ktorom popíše udalosť alebo okolnosť, ktorá vyvolala tento nárok. Oznámenie sa musí vydať čo najskôr, ako je to možné, a nie neskôr ako 28 dní po tom, ako si zhotoviteľ uvedomil alebo mal uvedomiť vznik udalosti alebo okolnosti. Ak zhotoviteľ nevydá oznámenie o nároku v tomto 28-dňovom období, zhotoviteľ nebude mať nárok na dodatočnú platbu a objednávateľ bude zbavený celkovej zodpovednosti v súvislosti s nárokom. Z hľadiska charakteru predstavuje 28-dňová lehota s poukazom na § 547 ods. 6 OBZ hmotnoprávnu lehotu, teda pre zachovanie účinkov oznámenia je potrebné, aby nárok zhotoviteľa bol v stanovenej lehote aj doručený stavebnému dozoru ako príslušnému adresátovi.” (TKÁČ J.: Aplikácia FIDIC zmluvných podmienok v slovenskom právnom poriadku, 2013, str. 147 - 148, IURA EDITION). V tejto súvislosti tiež žalobca
namieta, že oznámenia bol úpadca ako zhotoviteľ povinný vydať nie žalovanému, ale stavebnému dozoru a poukazuje na odstúpenie od zmluvy úpadcu zo dňa 9.4.2015, z ktorého má vyplývať, že žalovaný pre danú stavbu nemal ustanovený stavebný dozor. K uvedenej námietke odvolací súd odkazuje odvolateľa na svoje závery v ods. 38 odôvodnenia. Odvolací súd má za to, že zo strany súdu prvej inštancie neprišlo ani k mylnému posúdeniu, resp. stotožneniu lehoty 28 dní na uplatnenie nároku zhotoviteľom v bode 20.1 FIDIC s povinnosťou úpadcu do 42 dní predložiť plne detailný nárok so všetkými podpornými podrobnosťami podstaty nároku a nárokovanej dodatočnej platby, námietka žalobcu nemá oporu v odôvodnení napadnutého rozhodnutia. Ďalšiu námietku žalobcu, že bod 20.1 FIDIC používa pojem „vydať“ oznámenie a nie pojem „doručiť“ oznámenia, považuje odvolací súd za špekulatívnu a účelovú interpretáciu bodu 20.1 FIDIC, použitú terminológiu oznámenie „vydať“ v spojení s adresátom (stavebnému dozorovi) v bode 20.1 je potrebné logicky vykladať ako povinnosť predloženia alebo doručenia oznámenia druhej zmluvnej strane. 44. Námietku žalobcu, že zánik nároku žalobcu na zaplatenie sumy 134.869,17 Eur ako prostriedok procesnej obrany žalovaný nepoužil, ale uplatnil námietku premlčania, preto žalovaný považoval nárok úpadcu za existujúci, avšak premlčaný, odvolací súd považuje pre rozhodnutie za nerelevantnú. Na preklúziu práva prihliada aj bez toho, aby strana zánik práva namietala. Súd prvej inštancie, preto v poukazom na § 547 ods. 6 ObZ v spojení s bodom 20.1 FIDIC nemohol žalobcovi uplatnený nárok na zaplatenie ceny za naviac práce priznať. Z tohto dôvodu nebolo už potrebné sa zaoberať žalovaným uplatnenou námietkou premlčania nároku žalobcu uplynutím premlčacej doby 4 roky, keď žaloba bola doručená súdu 15.04.2019. Odvolací súd v podrobnostiach odkazuje na odôvodnenie ods. 24 až 36 napadnutého rozhodnutia, s ktorým sa plne stotožňuje. Zároveň k ďalšej argumentácii žalobcu dodáva, že žalovaný namietal premlčanie nároku ako obranu in eventum („ak by žalovaný aj pripustil vznik nároku úpadcu (čo v celom rozsahu popiera)“, vznáša námietku premlčania). Z podaní žalovaného tak nie je možné vyvodiť žalobcom v odvolaní uvedené skutkové tvrdenie, že žalovaný nárok považoval za existujúci, ale premlčaný. Rovnako je nedôvodná námietka žalobcu, že súd prvej inštancie v bode 31.9. uviedol skutkové zistenia, že všetky oznámenia podľa bodu 20.1. Zmluvných podmienok FIDIC doručil úpadca žalovanému na kontrolu a prejednanie osobne dňa 12.03.2015 a poštou dňa 16.03.2015 bez opory vo vykonanom dokazovaní, nakoľko tieto skutočnosti vyplývajú z listín založených na č. l. 300 (Potrdenie o prevzatí dokladov zo dňa 12.03.2015 a č. l. 302 (doručenka). 45. Odvolací súd sa nestotožnil ani s námietkou nesprávneho posúdenia aplikácie bodu 19.6 FIDIC súdom prvej inštancie. Súd prvej inštancie v napadnutom rozhodnutí uviedol, že toto ustanovenie FIDIC obsahuje úpravu postupu po odstúpení od zmluvy, podľa ktorého stavebný dozor rozhodne hodnotu vykonaných prác a vydá platobné potvrdenie, ktoré bude obsahovať nároky pod písm. a/ až e/ (uvedené v ods. 34.1 odôvodnenia napadnutého rozhodnutia) a toto ustanovenie sa podľa názoru súdu prvej inštancie môže aplikovať na splatné nároky zhotoviteľa za vykonané práce, ktorých cena je uvedená v zmluve a v kontexte odstúpenia od zmluvy podľa bodu 15.5 FIDIC sa nemôže používať na akékoľvek nároky zhotoviteľa voči objednávateľovi, ale len na tie, ktoré sú v predmetnom zmluvnom ustanovení taxatívne vymenované pod písm. a/ až e/. Odvolací súd zdôrazňuje, že znenie bodu 19.6 FIDIC sa neuplatňuje na nároky za práce naviac, nakoľko tieto osobitne upravuje bod 20.1 FIDIC, ako správne uviedol súd prvej inštancie. Žalobca v konaní pred súdom prvej inštancie argumentoval tým, že podľa bodu 19.6 FIDIC bolo povinnosťou úpadcu určiť hodnotu vykonaných prác a vydať platobné potvrdenie. Súd prvej inštancie správne vychádzal pri posúdení možnej aplikácie bodu 19.6 z toho, že je potrebné posúdiť jeho aplikáciu v kontexte odstúpenia od zmluvy podľa bodu 15.5 FIDIC. Odvolací súd upriamuje pozornosť na systematiku úpravy FIDIC, bod 19 FIDIC vo svojich ods. 19.1 až 19.7 upravuje vyššiu moc, teda odstúpenie od zmluvy a vysporiadanie nárokov z iného právneho dôvodu ako v prejednávanej veci, nie je preto možné aplikovať v prejednávanej veci ani bod 19.6, písm. c) FIDIC, ktorý predpokladá, že potvrdenie stavebného dozoru by malo obsahovať aj posúdenie hodnoty prác spočívajúcich vo všetkých ďalších nákladoch alebo záväzkov, ktoré za daných okolností zhotoviteľovi odôvodnene vznikli v očakávaní dokončenia diela. Odvolací súd sa nestotožnil ani s argumentom žalobcu, že by sa za také náklady mala považovať bez ďalšieho žalobcom uplatnená cena prác naviac, t.j. cena prác bez opory v zmluve. Náklady vzniknuté odôvodnene v očakávaní dokončenia diela logicky vyplývajú z uzavretého kontraktu, nie je možné ich stotožniť s nárokmi zhotoviteľa uplatnenými nad rámec zmluvy. Námietky žalobcu k nemožnosti aplikácie bodu 19.6 FIDIC sú však nerelevantné najmä vzhľadom na to, že žalobca neuplatnil nárok na zaplatenie ceny za naviac práce včas.
46. Odvolací súd tiež nevzhliadol nesprávnosť rozhodnutia pre naplnenie odvolacieho dôvodu nevykonania navrhnutých dôkazov potrebných na zistenie rozhodujúcich skutočností a existencie vady konania, ktorá mohla mať za následok nesprávne rozhodnutie vo veci. Naplnenie uplatnených odvolacích dôvodov vidí žalobca v porušení rovnosti zbraní aplikáciou sudcovskej koncentrácie konania súdom prvej inštancie, keď nevykonal dôkazy predložené žalobcom podaním zo dňa 17.5.2024, a to písomností spoločnosti DEC International s.r.o. (stavebný dozor ŽSR) adresované žalovanému zo dňa 25.11.2014 týkajúce sa stavebných objektov č. 48.33.12 a 48.33.17, v ktorých deklaruje vykonanie stavebných prác a dodanie stavebného materiálu na týchto stavebných objektoch. Žalobca tiež namieta, že súd prvej inštancie prihliadal na podanie žalovaného zo dňa 20.3.2024 (čo vyplýva z ods. 17.2 odôvodnenia), ale na podanie žalobcu zo dňa 17.5.2024 (ako vyjadrenie aj k písomnému podaniu žalovaného zo dňa 20.3.2024) neprihliadal. Odvolací súd zhodne so súdom prvej inštancie upriamuje pozornosť odvolateľa na jeho vlastný procesný postup v konaní pred súdom prvej inštancie, keď už v uznesení č. k. 26Cb/61/2019-229, ktoré mu bolo doručené 14.06.2021 bol podľa § 153 CSP o sudcovskej koncentrácii poučený a napriek poučeniu neuplatnil prostriedky procesného útoku včas, ale až podaním doručeným súdu o tri roky neskôr 20.05.2024, pričom išlo o listiny vyhotovené dňa 25.11.2014. Prostriedky procesného útoku a procesnej obrany nie sú uplatnené včas, ak ich strana mohla predložiť už skôr, ak by konala starostlivo so zreteľom na rýchlosť a hospodárnosť konania (§ 153 ods. 1 CSP), žalobca však ani v odvolaní neuvádza žiadnu skutkovú okolnosť, z ktorej by vyplývalo, že listiny nemohol žalobca predložiť už skôr a že konal starostlivo so zreteľom na rýchlosť a hospodárnosť konania. Pokiaľ žalobca namieta, že do 16.12.2023 navrhol a predložil ďalšie dôkazy v písomnom podaní zo dňa 15.12.2023, a to dôkazy týkajúce sa odstúpenia od zmluvy o dielo, následkov odstúpenia od zmluvy o dielo, alebo doplnenie FIDICu o časť resp. strany, ktoré žalovaný dňa 27.11.2023 jeho podaním súdu nepredložil, odvolaciemu súdu nie je zrejmé, ako súvisí uvedená skutočnosť s tým, že mu v ním citovanej časti odôvodnenia (ods. 46.1) súd prvej inštancie vytýka nedodržanie lehoty 30 dní na vyjadrenie k započítacím prejavom predloženým žalovaným, ktoré mu doručil na pojednávaní dňa 16.11.2023 a na návrh na vykonanie prípadných ďalších dôkazov do 16.12.2023, keď z obsahu predloženého spisu vyplýva, že žalobca ďalšie dôkazy navrhol dňa 20.05.2024. Namietané porušenie zásady rovností zbraní nevyplýva ani z bodu 17.2 odôvodnenia, kde súd prvej inštancie síce odkazuje na podanie žalovaného zo dňa 20.3.2024, avšak na písomné podanie žalobcu zo dňa 17.5.2024 (ako vyjadrenie aj k písomnému podaniu žalovaného zo dňa 20.3.2024) neprihliadal. Z obsahu spisu súdu prvej inštancie vyplýva, že konajúci súd poskytol obom stranám rovnaký priestor na uplatnenie prostriedkov procesného útoku a procesnej obrany, skutočnosť, že žalobca bol v písomnej časti konania bez ospravedlniteľného dôvodu úplne pasívny nemôže byť vyhodnotená na ťarchu konajúceho súdu (a napokon ani žalovaného, ktorý reagoval na podania žalobcu doručované až v priebehu pojednávaní). 47. Odvolací súd napokon nevzhliadol ani vytýkanú vadu nesprávneho posúdenia premlčania nároku úpadcu na náhradu škody vo výške 123.029,12 Eur a odkazuje odvolateľa na ods. 41.2 odôvodnenia napadnutého rozhodnutia. O škode (z titulu nesprávne uvedených jednotkových cien a množstiev vo výkaze výmer) sa úpadca preukázateľne dozvedel najneskôr dňa 23.02.2015, nie 15.04.215 ako tvrdí žalobca (v deň ním tvrdeného ukončenia zmluvy o dielo), táto skutková okolnosť vyplýva z listu samotného úpadcu žalovanému zo dňa 23.02.2015. Okamih žalobcom tvrdeného zániku zmluvy je pre kvalifikované plynutie času pre uplatnenie nároku na náhradu škody právne bez významu. Premlčacia doba štyri roky podľa § 398 ObZ pre uplatnenie tohto nároku na súde uplynula 23.02.2019, žalobca žalobu doručil súdu 15.04.2019 a keďže žalovaný premlčanie nároku žalobcu namietol, súd prvej inštancie ho správne s poukazom na § 388 ObZ nepriznal. 48. Odvolací súd z vyššie vysvetlených dôvodov viazaný odvolacími dôvodmi v zmysle § 380 CSP dospel k záveru, že rozhodnutie súdu prvej inštancie je vecne správne, preto ho v zmysle § 387 ods. 1 a ods. 2 CSP v merite veci, ako aj v súvisiacom výroku o trovách konania potvrdil. 49. Podľa § 396 ods. 1 CSP, ustanovenia o trovách konania pred súdom prvej inštancie sa použijú aj na odvolacie konanie. 50. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 51. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí.
52. O nároku na náhradu trov odvolacieho konania bolo rozhodnuté podľa § 396 ods. 1 v spojení s § 255 ods. 1 a § 262 ods. 1, 2 CSP, keďže žalovaný bol v odvolacom konaní úspešný, odvolací súd mu priznal voči žalobcovi nárok na náhradu trov odvolacieho konania v plnom rozsahu. O ich výške rozhodne podľa § 262 ods. 2 CSP súd prvej inštancie samostatným uznesením. 53. Rozhodnutie prijal senát Krajského súdu v Bratislave pomerom hlasov 3:0 (§ 393 ods. 2, veta druhá CSP). Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:1119205193.1 (dáta aktuálne k 10. 11. 2026). Záväzné je znenie zverejnené súdom.




